Falçının cadu ilə ərə verdiyi biznesmen\n11:02 21 May 2019 1457 dəfə oxunub\n“Çalıquşu” filmindən bir epizod xüsusilə yaddaşımıza hopub:\n- Qızım, adın nədir?\nMəlum olur ki, kənddəki bütün qızların adı ya Zəhra, ya da ki Ayişədir. Bu epizod kəndin islam qanunları çərçivəsində idarə olunduğuna işarəydi.\nİslam dininin ayrıca fənn olaraq tədris olunması məsələsi müzakirə ediləndə həmin o Ayişələr, Zəhralar yadıma düşdü. Amma dövr, zaman dəyişib. Ayişə və Zəhralar indi dünyanın ən prestijli universitetlərində təhsil alır, vətənə yüksək ixtisaslı mütəxəssislər kimi dönürlər. Elə Türkiyə universitetlərinin özü də kifayət qədər savadlı, peşəkar mütəxəssislər yetişdirir.\nXatırladım ki, Türkiyə məktəblərində din ayrıca fənn kimi tədris edilir.\nİslam dininin ayrıca fənn kimi tədris olunmasının təhsil sisteminə heç bir ziyanı yoxdur. Əksinə, yaxşı mütəxəssisin tədris etdiyi dərsin ancaq faydaları olar.\nBiz dindən qorunmuruq, dini cahillikdən qorunuruq. O dini cahillikdən ki, Mirzə Cəlillər, Axundovlar, Cəfər Cabbarlılar əsrin bəlası kimi bəhs edirdi. Əsrlər dəyişir, dini cahillik isə əsrlərin bəlası olaraq qalmaqda davam edir.\nHələ də müsəlman qadınları əriylə sözü çəp gələndə falçıya gedir, şirinlik edir, dualar yazdırır.\nQızımızı ərə vermək istəyəndə hələ də mollaya gedirik.\nXəstə uşağı həkimə aparmaq yerinə cadu çıxaranların əlinə veririk.\nKeçənlərdə ruhi xəstə bir oğlanın “içindəki cini çıxarmaq üçün” bir dəstə kişi onu çubuqla döyə-döyə öldürmüşdü.\nBu yerdə bir haşiyə çıxım. Tanışımız olan gənc qadın biznes işində uğurludur, qazancı kifayət qədər olur. Biznes işində uğur qazanmaq üçün lazım olan “məziyyətlər” onda var: Diribaşdır, fərasətlidir, şirin dili ilanı yuvasından çıxarır, adamların üzərində manipulyasiya edə bilir, qapıdan qovanda pəncərədən girir və s.\nAmma qadın öz uğurları üçün bu məziyyətlərinə yox, falçıya borclu olduğunu deyir. Dediyinə görə, bu falçı öz cadularıyla əsl möcüzələr edir. Ayrılanları evləndirir, evlənənləri ayırır və s. Evə uğur, pul-para cəlb edir. Bu mərifəti səbəbindən ona hörmətlə “Molla” deyə müraciət edirlər.\nTanış qadının fikrincə ona bol qazanc qazandıran falçı ərə getməkdə də kömək edəcəkdi. Bir namizəd var; gənc, subay, yaraşıqlı oğlandır. Qadınla arabir görüşür, amma evlənmək fikri yoxdur. Bunun üçün qadın “Molla” ləqəbli falçının bol-bol ziyarətinə gedir. Amma bu cadu prosesinin nəticəsində nəinki cavan oğlan onunla evlənməyə razı olub, hətta aralarında soyuq sular axır. Deyəsən, bu ayrılığın yazıçı demiş, sonu yoxdur.\nFərasətli qadının biznesdə faydalı olan məziyyətləri bu sahədə hələ ki effekt vermir.\nKeçən dəfə marketə getməyi təklif etdi. Falçının sifarişiylə cadu etmək üçün lazım olan ləvazimatları alacaqmış.\nQəhrəmanımız marketi bir xeyli gəzib dolanandan sonra seçib iki kilo yaxşı qoyun əti, iki kilo mal əti, 1 kilo keyfiyyətli yağ aldı.\nDedim, molla bu axşam küftəbozbaş bişirəcək?\nTərs-tərs baxdı üzümə. Dedi, bunlar cadu etmək üçün lazımdır.\nDedim, onda üzrlü say.\nQızın yenə vitrinlərə nəzər saldığını görüb daha nə alacağını soruşdum. Çay, kişmiş, konfet də alacağını dedi.\nQalan şeyləri də aldıqdan sonra cadu ləvazimatlarını götürüb falçının yanına yollandı. Evə gələn kimi zəng vurdu:\n“Molla çayı, kişmişi, konfetləri geri qaytardı. Dedim axı, gözütox adamdı. Sən isə inanmırdın”.\nDedim, yəqin ucuz olduğundan onları bəyənməyib.\nƏsəbiləşib dəstəyi asdı.\nMolla da yəqin həmin anlarda küftəbozbaşla nahar edirdi.\nDediyim odur ki, cahillərin sayəsində dələduzlar qaz vurub qazan doldurur, mal-mülk yiyəsi, nüfuz sahibi olur, özlərini başbilən, bilici kimi təqdim edib tövsiyələr verirlər. Tək olanda da müsəlmanın sadəlövhlüyünüzə qarınlarını tutub doyunca gülürlər.\nİndi “oxutmuram, əl çəkin” deyən kişilər kimi əlimizi qarşımıza tutub “yox, bizə dini dərslər lazım deyil”, deyirik. Guya dini bilikləri elə çözmüşük ki, heç bir tədrisə bu sahədə ehtiyac yoxdur. Halbuki bizlər dini kitabımızda nələr yazıldığından xəbərsiz olan kəslərik.\nNə gizlədim, rusları “Bibliya” oxuyan çox görmüşəm, həm də onların kitablarının səhifələri oxunmaqdan yırtılıb, rəngi solub. Əlbəttə ki, əsas olan kitabın daşıdığı dəyərdir, onun mahiyyətidir.\nBizim dini kitablarımıza elə bil işıq düşmür. Xüsusi bir yerdə qorunur, saxlanılır. Halbuki “Quran”ı da rəfdə digər kitablarla bir yerdə saxlasaq, hərdən götürüb vərəqləsək, uşaqlara da oxumalarını tövsiyə etsək necə gözəl olar.\n“Quran”ı bilmədiyimiz üçün cahil mollaların dediklərinə qulaq verir, sayıqlamalarını böyük həqiqət kimi qəbul edib bir-birimizə ağızdolusu “hər şey Quranda yazılıb” deməkdən yorulmuruq.\nƏgər din savadlı şəkildə tədris olunsa, bilmədiklərimizi öyrənmiş olsaq, bu bizim ancaq xeyrimizə olar.\nDediyim odur ki, əziz müsəlman bacı-qardaşlarım, dini cahillikdən ancaq dinə hərtərəfli bələd olmaqla qurtulmaq olar.


Mərkəzi Bank “Pul və maliyyə statistikası hesabatının tərtibi və təqdim edilməsi haqqında Təlimat”da dəyişikliklər edib | Report.az\nMərkəzi Bank “Pul və maliyyə statistikası hesabatının tərtibi və təqdim edilməsi haqqında Təlimat”da dəyişikliklər edib\nMərkəzi Bank “Pul və maliyyə statistikası hesabatının tərtibi və təqdim edilməsi haqqında Təlimat”da dəyişikliklər edib Hesabat verilən 5 statistik formadan biri dəyişib\n8 Yanvar , 2016 19:08\nBakı. 8 yanvar. REPORT.AZ/ Azərbaycan Mərkəzi Bankının İdarə Heyəti “Pul və maliyyə statistikası hesabatının tərtibi və təqdim edilməsi haqqında Təlimat”da dəyişikliklər edib.\n“Report” xəbər verir ki, sənədə əsasən, regionlar üzrə ipoteka kreditləri və onlar üzrə faiz dərəcələri (Forma BS-3.2) forması dövrün sonuna qalıqlar üzrə və hesabat dövrü ərzində hissələrindən ibarətdir. Bu hesabat forması statistik vahidlərin“Azərbaycan İpoteka Fondu” Açıq Səhmdar Cəmiyyətinin vəsaitləri və bankların daxili resursları hesabına verilmiş ipoteka kreditlərini, o cümlədən adi ipoteka və güzəştli ipoteka kreditləri məbləğinin və orta faiz dərəcələrinin Azərbaycan Respublikasının şəhər və rayonları üzrə coğrafi təsnifatını əks etdirəcək.\nStatistik vahidlərin pul və maliyyə statistikası haqqında hesabat 5 statistik formadan-depozitlər və onlar üzrə faiz dərəcələrindən (Forma BS-1), kreditlər və onlar üzrə faiz dərəcələrindən (Forma BS-2), kredit və depozitlərin regional strukturundan (Forma BS-3), maliyyə institutları arasında kredit və depozit əməliyyatlarından (Forma BS-4) ibarət idi.\nDəyişiklikdən sonra hesabat verilən 5 statistik formadan biri dəyişib. Belə ki, Qiymətli kağızlarla əməliyyatı (Forma BS-5) statistik vahidin qiymətli kağızlarla əməliyyatı (Forma BS-5) ilə əvəz edilib.\nDəyişikliyə əsasən, statistik vahidin qiymətli kağızlarla əməliyyatları (Forma BS-5) haqqında hesabat forması statistik vahidin qiymətli kağızlar bazarında dövlət istiqrazları, Mərkəzi Bankın notları, repo əməliyyatları, investisiya korporativ qiymətli kağızlar (səhmlər və istiqrazlar) və digər qiymətli kağızlarla əməliyyatları əks etdirəcək.\nStatistik vahidin qiymətli kağızlarla əməliyyatları (Forma BS-5) haqqında hesabat forması statistik vahidin qiymətli kağızlar bazarında dövlət istiqrazları, Mərkəzi Bankın notları, repo əməliyyatları, investisiya korporativ qiymətli kağızlar (səhmlər və istiqrazlar) və digər qiymətli kağızlarla əməliyyatları əks etdirir.\nStatistik vahidin aldığı və satdığı qiymətli kağızlar ayrıca sətirlə göstərilməli və mülkiyyətçisi olduğu qiymətli kağızlar üzrə orta faiz dərəcəsi əks olunmalıdır.\nBundan başqa, BS-5 hesabat formasında digər qiymətli kağızlar kateqoriyasına veksellər, xarici dövlətlərin dövlət qiymətli kağızları, xarici dövlətlərin mərkəzi banklarının qiymətli kağızları, avrobondlar və hesabat formasındakı digər kateqoriyalara aid olmayan qiymətli kağızlar daxil edilməlidir.


Mədəniyyətə və incəsənətə dövlət dəstəyi gücləndirilir\nAzərbaycan Dövlət Akademik Milli Dram Teatrının binasının əsaslı yenidənqurma və bərpadan sonra açılışı olub\nPrezident İlham Əliyev dünən Azərbaycan Dövlət Akademik Milli Dram Teatrının binasının əsaslı yenidənqurma və təmir-bərpa işlərindən sonra açılışında iştirak edib. Dövlətimizin başçısı, xanımı Mehriban Əliyeva və qızı Arzu Əliyeva əvvəlcə teatrın qarşısında yaradılan şəraitlə tanış oldular. Burada əsas diqqət kompleks yenidənqurma işlərinə yönəldilib. Füzuli meydanında və ətraf binalarda əsaslı yenidənqurma işləri aparılıb, ərazidə yaşıllıq zolağı salınıb. Bildirildi ki, binanın fasadında da əsaslı bərpa işləri görülüb.\nPrezident İlham Əliyev və Mehriban xanım Əliyeva teatr binasının əvvəlki görkəmini, yenidənqurma işlərinin gedişini və onun hazırkı vəziyyətini əks etdirən şəkillərə baxdılar. Prezident İlham Əliyevin "Azərbaycan teatr sənətinin inkişaf etdirilməsi haqqında" 2007-ci il 19 fevral tarixli Sərəncamına əsasən binada əsaslı yenidənqurma işlərinə 2008-ci ilin noyabrında başlanılıb. Dövlətimizin başçısının bu sahəyə olan diqqət və qayğısı Azərbaycan teatrında yaradıcılıq əhval-ruhiyyəsini daha da artırıb. Heydər Əliyev Fondunun bu istiqamətdə həyata keçirdiyi layihələri də xüsusi qeyd etmək lazımdır. Fondun prezidenti, YUNESKO-nun və İSESKO-nun xoşməramlı səfiri Mehriban xanım Əliyevanın şəxsi təşəbbüsü ilə Heydər Əliyev Fondunun gördüyü işlər Azərbaycanın mədəni irsinin daha da zənginləşdirilməsinə və dünyada geniş təbliğinə, mədəniyyət və incəsənət xadimlərinə yüksək qayğı və diqqət göstərilməsinə, gənc istedadların yetişməsinə böyük töhfələr verməkdədir.\nBildirildi ki, Azərbaycan Dövlət Akademik Milli Dram Teatrının binasında heç vaxt indiki səviyyədə əsaslı bərpa və yenidənqurma işləri aparılmayıb. Təmir və yenidənqurma işləri zamanı əvvəlki memarlıq üslubunun qorunub saxlanılmasına və milli ornamentlərlə daha da zənginləşdirilməsinə xüsusi diqqət yetirilib. Beşmərtəbəli, ümumi sahəsi 2576 kvadratmetr olan sənət ocağında 581 yerlik tamaşaçı zalı ən müasir avadanlıqla təchiz olunub, səhnə yenidən qurulub, burada ən müasir səs və işıq sistemləri quraşdırılıb, orijinal ekran yerləşdirilib. Teatrda 130 yerlik kiçik məşq zalı, 27 qrim otağı, o cümlədən qrim sexləri və digər yardımçı bölmələr vardır. Burada üçmərtəbəli yardımçı təsərrüfat binası da fəaliyyət göstərir.\nBinada aparılmış yenidənqurma işləri ilə tanışlıqdan sonra dövlətimizin başçısı inşaatçılarla görüşdü. Prezident İlham Əliyev teatrın yenidən istifadəyə verilməsi münasibətilə təbriklərini çatdırdı.\nSəs.- 2010.- 8 oktyabr.- S. 2.


Tanzaniya — Vikipediya - Haqqinda Melumat - Vikipedia\nTanzaniya — Vikipediya\nTanzaniya (rəsmi adı Tanzaniya Birləşmiş Respublikası) — Şərqi Afrikada dövlət.\nBirləşmiş Tanzaniya Respublikası\nŞüarı: Uhuru na Umoja (suah. Azadlıq və Birlik)\nHimni: Mungu ibariki Afrika\nDodoma (qanunverici paytaxtı)\nDar əs Salam (inzibati mərkəz)\n• Vise Prezident\n26 aprel 1964\n411/km2 (1,064.5/kv. mil)\n255 (Keniya və Uqandadan +007)\nSiyasi və coğrafi mövqeyi\n1964-cü ildə iki müstəqil respublikanın-Tanqanika və Zanzibar, həmçinin Hind okeanında yerləşən Pembi adalarının birləşməsi nəticəsində yaranmışdır. Şimalda - Keniya və Uqanda, qərbdə - Ruanda, Burindi və Konqo Demokratik Respublikası (Tanqanika gölü ilə), cənubda - Zambiya, Malavi və Mozambiklə, şərqdə Hind okeanı ilə həmsərhəddir. Ərazisi 945,203 kv. km.,(Ərazisinə görə dünyada 31-ci yeri tutur), 2013-cü ildə aparılmış siyahıya almanın rəsmən elan olunmuş yekunlarına əsasən əhalisi 48 261 942 nəfərdir ( əhalisinə görə dünyada 27-ci yeri tutur). Tanzaniyanın tərkibinə Zanzibar, Pemba, Mafiya adaları daxildir. Ən böyük ada Zanzibar (sahəsi 1,7 min kv. km) adasıdır.\n"Tanzaniya" sözü bu dövlətin tərkibinə daxil olan iki keçmiş müstəmləkənin - Tanqanikanın və Zanzibarın adlarının kombinasiyası nəticəsində yaranmışdır. Tanzaniyanını iki paytaxtı var. Ölkənin inzibati mərkəzi kimi tarixi paytaxt Dar-es-Salam şəhəri, qanuni paytaxtıisə hələ XX əsrin 70-ci illərində hökumətin əsas orqanlarının köçürüldüyü Dodoma şəhəridir.\nTanzaniya bəşəriyyətin ən qədim ərazilərindən biri sayılır. Tanzaniya ərazisində e.ə.3 mln. il bundan əvvələ aid qədim insan məskənləri, onların istifadə etdikləri əmək alətləri arxeoloqlar tərəfindən müəyyən olunmuşdur. E.ə. I minillikdə əhalinin əksəriyyəti buşmen, hottentot və kuşit dillərində danışır, ovçuluq və yığıcılıqla məşğul olurdular. Eramızın əvvəllərində ölkə ərazisində bantular məskunlaşmış, yerli əhali ilə assimilyasiya olunmuş etno-ərazi qrupları yaranmışdı.\nTəxminən I minilliyin ortalarında müasir Tanzaniyanın dəniz sahillərində qul ticarəti ilə məşğul Sasani, az sonra isə ərəb tacirləri göründülər. Məhz bu dövrdə bu ərazidə yeni suaxili etnik birliyi formalaşmağa başladı. Bu etnik birliyin tərkibini yerli tayfalarla yanaşı İrandan, Ərəbistandan və hətta Hindistandan gələnlər təşkil edirdilər. Suaxililər beynəlxalq ticarətlə məşğul olur, Afrikadan qul, qızıl, fil dişi aparır, buraya Asiya ölkələrindən sənətkarlıq məhsulları, parça, ərzaq məhsulları gətirirdilər. Orta əsrlərdə Tanzaniyanın dəniz sahillərində, yaxın adalarda şəhərlər salınmış, ticarət, kustar sənətkarlıq inkişaf etmişdir.\nXV-XVIII əsrlərdə Tanzaniya portuqaliyalılarla ərəblər arasında müharibə meydanına çevrilmişdir. Portuqaliyalılar Tanzahiya ərazisindəki şəhər-dövlətləri əsarət altına almışlar. XVII-XVIII ölkə ərazisində bir neçə etnik konselidasiya zonaları formalaşmışdır. Bunun nəticəsində şambala, çaqqa, xexe, xaya xalqlarının ittifaqları yarandı. Bu ittifaq Klimancaro yamaclarından başlayaraq Hind okeanı sahillərinə qədər olan əraziləri birləşdirirdi.\nTanzaniyanın iqlimi subekvatorialdır. Şimalda ildə iki dəfə (mart-may və sentyabr-noyabr ayları), cənubda ildə bir dəfə (noyabr-aprel) yağışlar mösümüdür. Adalarda iqlim rütubətlidir, gündəlik orta temperatur müsbət 28-30 dərəcədir. Hind okeanında suyun temperaturu 24-26 dərəcədir. Ölkənin mərkəzi hissəsində (dəniz səviyyəsindən 1200-1700 metr yüksəklikdə) orta temperatur müsbət 22-25 dərəcədir.\n2014-cü il məlumatına görə əhalinin sayı 50 mln. nəfərə yaxındır. Əhali kifayət qədər qeyri-bərabər yerləşmişdir. 80 faizə yaxın kənd yerlərində yaşayır. Tanzaniyanın ən iri şəhəri Dər-es-Salam şəhəridir. Ölkədə 120-yə yaxın müxtəlif etnik qruplaşmalar yaşayır, onlardan ən çox saylıları - sukuma, nyambezi,caqqa, nqonde, xaya, xeke, bena, qoqo və makonde etnik qruplarıdır. Etnik qrupların çoxu bantu xalqına, bir hissəsi isə nilot və koysan xalqlarına aiddir. Tanzaniyada əhalinin bir hissəsini də hindlilər, ərəblər, avropalılar, çinlilər və digər xalqların nümayəndələridir.\n15 yaşa qədər olanlar əhalinin 44,3 %-ni, 65 yaşdan yuxarı olanlar 2,6 % təşkil edir. Əhalinin orta yaşı 17,8 ildir. 2011-ci il məlumatına görə orta ömür müddəti 58 ildir. Əhalinin orta təbii artımı 2 %-ə yaxındır. Hər 1000 nəfərə düşən doğum - 32,64, ölüm-12,09 faizdir.\nMəhdud hakimiyyətli prezident idarəetmə üsuluna malik federativ . Milli bayram günü olan Respublika günü 26 apreldə (1964) qeyd olunur. Tanzaniya Birləşmiş Respublikasının Konstitusiyası 25 aprel1977-ci ildə qəbul edilmişdir.\nDövlətin və hökumətin başçısı, habelə silahlı qüvvələrin ali baş komandanı sayılan Prezident, ümumxalq seçkilərində ardıcıl iki dəfədən çox olmamaqla 5 il müddətinə seçilir. Dövlət başçısı Baş Naziri və Parlamentin üzvləri arasından seçdiyi Nazirlər Kabinetinin üzvlərini təyin edir. Bundan əlavə, Prezident Milli Məclisə üzv olmayan 10 nəfərin Hökumətdə təmsil olunması üçün təyinat vermək səlahiyyətinə malikdir. Dövlətin idarə edilməsində dövlət başçısına vitse-prezident köməklik edir.\ngörə üzvləri 5 illik müddətə seçilən, bir palatalı 357 yerlik . Parlamentə 260 üzv ümumxalq səsverməsi yolu ilə, 5 deputat isə Zanzibar Nümayəndələr Palatası vasitəsilə seçilir, habelə dövlət başçısının səlahiyyətinə aid olan 81 yer qadınlar üçün nəzərdə tutulur və 11 üzv Prezident tərəfindən təyin edilir. Qanunvericilik hakimiyyətini Nazirlər Kabineti ilə birlikdə həyata keçirən ali qanunverici orqan həm Federasiya, həm də xüsusi olaraq ölkənin materik hissəsi üçün qanunlar qəbul edir.\nPrezidentin, vitse-prezidentin, Baş nazirin, Prezidentinin və bütün nazirlərin üzv olduğu (26 nazirlikdən ibarətdir) Prezidentin təyin və təsdiq etdiyi Baş nazir rəhbərlik edir. Kabineti və ona rəhbərlik edən Baş nazir nazirliklərin fəaliyyətini əlaqələndirmək, habelə ölkə Prezidentinin fərman və sərəncamlarını icraya yönəltmək səlahiyyətlərinə malikdir.\nBritaniya, islam və qəbilə məhkəmə-hüquq sisteminə əsaslanan Tanzaniyanın məhkəmə sistemi, hakimləri Prezident tərəfindən təyin edilən Ali Məhkəmədən, Apelyasiya , habelə hərbi və digərixtisaslaşmış yerli məhkəmələrdən ibarətdir.\n[http:/ eb.archive.org/web/20030413193730/ 2009-07-16 at the Wayback Machine 2002 census results in Tanzania (official)]\nA. Qurbanzadə. Dünya ölkələri. Siyasi-iqtisadi və dialektik coğrafiyası. Bakı, 2013.\nCensus.gov. . U.S. Department of Commerce. 2013. 2013-05-09 tarixində . İstifadə tarixi: 2013-05-09.\nLast edited on 12 aprel 2021, at 00:18\nBu səhifə sonuncu dəfə 12 aprel 2021 00:18 tarixində redaktə edilib.


Qədim Gəncənin müasir musiqi mənzərəsi\nAzərbaycanın qədim mədəniyyət paytaxtlarından sayılan əzəmətli Gəncə şəhəri hər zaman özünəməxsus sənət mühiti, kübar və zövqlü tamaşaçı-dinləyici auditoriyası, milli köklərə bağlı mədəni tərəqqisi ilə seçilib. Teatr, musiqi, şeir, sənət ocağı kimi tanınan şəhərin bugünkü mədəni mənzərəsi də zəngin və çoxşaxəlidir.\nİncəsənətin ən müxtəlif istiqamətlərinin inkişaf etdiyi Gəncədə dolğun musiqi mühiti də formalaşıb. Azərbaycan musiqi səhnəsinə əvəzsiz sənətkarlar, musiqiçilər nəsli verən şəhərin hazırkı sənət qayğıları barədə danışmaq maraqlı olardı.\nElə biz də bu məqsədlə şəhərin musiqi beşiyi sayılan Fikrət Əmirov adına Gəncə Dövlət Filarmoniyasının direktoru, Xalq artisti, gözəl ifaçı Şahnaz Haşımovanın bələdçiliyi ilə şəhərin musiqi dünyasına qiyabi səfər etdik. Filarmoniyaya 1997-ci ildən rəhbərlik edən sənətkar ümumilikdə şəhərin mədəni həyatını gözəl bilir. Ən azı ona görə ki, o, ömrünün 40 ilini musiqiyə bağlayıb.\nHəmsöhbətim hazırda ölkə başçısının göstərişi ilə əsaslı şəkildə yenidən qurulan musiqi ocağı və onun tərkibində fəaliyyət göstərən kollektivlərin işinə qısa nəzər salmaqla sözə başladı:\n- Şəhərimizin dinləyici-tamaşaçı kütləsinin əsas mədəni qida qaynaqlarından biri məhz Fikrət Əmirov adına Gəncə Dövlət Filarmoniyasıdır. Musiqi ocağı bu statusunu yarandığı gündən qoruyub saxlaya bilib. Filarmoniya Azərbaycan SSR Mədəniyyət Nazirliyinin 27 avqust 1990-cı il tarixli qərarı ilə yaradılsa da, şəhərdə musiqi kollektivlərinin zəngin fəaliyyət tarixi var. Bu yaradıcılıq yolu ilk növbədə Azərbaycan musiqi mədəniyyətində özünəməxsus yeri olan “Göygöl” Dövlət Mahnı və Rəqs Ansamblının adı ilə bağlıdır. 1969-cu ildə yaradılan kollektivə 1977-ci ildə dövlət ansamblı statusu verilib. Hazırda 55 nəfərlik heyəti olan “Göygöl” Dövlət Mahnı və Rəqs Ansamblı dəfələrlə respublika və xarici ölkələrdə təşkil olunan müxtəlif musiqi bayramlarında, TÜRKSOY-un təşkil etdiyi Novruz şənliklərində ölkəmizi layiqincə təmsil edib. Məhz bu ansamblın bazası əsasında Gəncə Dövlət Filarmoniyası yaranıb.\nFilarmoniyanın nəzdində fəaliyyət göstərən digər kollektiv Xalq Çalğı Alətləri Orkestridir. 43 nəfərdən ibarət heyəti olan orkestr tarixi bayramlar və əlamətdar günlərdə, yubileylərdə, şəhər günlərində müvəffəqiyyətlə çıxış edərək gəncəli musiqisevərlərin ruhunu təzələyir. Musiqi ocağının nəzdində klassik musiqi ənənələrini təbliğ edən Gəncə Dövlət Kamera Orkestri də fəaliyyət göstərir.\nRepertuarında Azərbaycan bəstəkarları ilə yanaşı, xarici ölkə bəstəkarlarının əsərlərinə də yer verən kollektiv klassik musiqi ənənələrinə xidmət etməkdədir. Filarmoniyanın daha bir heyəti isə ictimai əsaslarla fəaliyyət göstərən “Gülşən” rəqs ansamblıdır.\n- Müxtəlif zövqlü tamaşaçıya xidmət edən bu kollektivlərin repertuarı barədə nə demək olar?\n- Biz hər zaman tamaşaçılarımızın yüksək musiqi zövqünə arxalanır, konsert proqramlarımızı da bu məramla hazırlayırıq. Ona görə də repertuarımız çox zəngin və rəngarəngdir. Klassik əsərlər, Azərbaycanın xalq mahnıları, muğamlarımız, milli rəqs nümunələrimiz gözəl bir çələng şəklində tamaşaçılara təqdim olunur. Xalq Çalğı Alətləri Orkestrinin repertuarında Azərbaycan bəstəkarlarından Üzeyir Hacıbəyli, Qara Qarayev, Fikrət Əmirov, Süleyman Ələsgərov, Ramiz Mirişli, Cövdət Hacıyev və başqa bəstəkarların əsərləri daim yer tutur. Dövlət Kamera Orkestri Azərbaycan və xarici ölkə bəstəkarlarının məşhur əsərlərindən ibarət maraqlı konsert proqramları hazırlayır. Şəhərimizdə bir mədəni-kütləvi tədbir, bayram mərasimi olmaz ki, biz orada çıxış etməyək. Ona görə də binamızın təmirdə olmasına baxmayaraq daim tamaşaçılarla ünsiyyətdəyik.\n- Bu gün regionların mədəni mənzərəsi, orada yaşayan insanların mənəvi-estetik zövqünün formalaşması üçün bu tip mədəniyyət müəssisələrinin üzərinə böyük vəzifə düşür. Bu barədə sizin münasibətinizi bilmək maraqlı olardı.\n- Gəncə Dövlət Filarmoniyası gəncəlilərin və Gəncə ətrafı regionların mənəvi qida yeridir. Təsadüfi deyil ki, bizim kollektiv bu böyük şəhər və ətraf rayonların musiqi tarazlığını yaradır. Filarmoniya gəncəlilərin sevimli məkanı, mənəvi qida yeridir. Azərbaycan ifaçılıq sənətində 40 ilə yaxın əmək fəaliyyətimi göz önünə gətirərək deyə bilərəm ki, Gəncədə yaşayan insanların zövqü, musiqiyə, incəsənətə münasibəti çox yüksəkdir. Elə ona görə də bizim əməyimiz daim yüksək qiymətləndirilir. Bu gün klassik musiqiyə marağın azaldığı, bu musiqinin məxsusi tamaşaçı auditoriyasına hesablanması barədə səslənən fikirlərə rəğmən deyə bilərəm ki, gəncəlilər ən mürəkkəb musiqi əsərlərini, klassik sənət nümunələrini də böyük maraqla dinləyirlər, belə konsertlərə çox böyük həvəslə gəlirlər.\n- Filarmoniyanın kollektivlərinin uğurları, xarici ölkələrdəki çıxışları barədə nə deyə bilərsiniz?\n- Bizim kollektivlər Azərbaycan musiqisini, onun gözəl və özəl cəhətlərini dünyanın müxtəlif qütblərinə daşımaqla, tamaşaçı alqışı qazanıblar. 2001-ci ildə Norveç Krallığında möhtəşəm konsertlər vermişik. Respublikanın Əməkdar artisti, Prezident mükafatçısı Rafael Bayramovun rəhbərliyi ilə ifaçılarımızın hər bir ölkədə çıxışları rəğbətlə qarşılanır. Macarıstanda, İordaniyada maraqlı proqramlarla çıxış etmişik. Mədəniyyət və Turizm Nazirliyinin dəstəyi ilə reallaşan bu səfərlərdən xoş təəssüratlarla qayıtmışıq. Sentyabrda Türkmənistana səfərimiz olacaq. Kollektiv hazırda bu qastrol səfəri ilə bağlı qızğın məşqlər edir.\n- Qarşıdakı günlərdə Gəncə böyük Nizaminin 870 illik yubiley tədbirləri ilə də diqqət mərkəzində olacaq. Bununla bağlı yəqin sizin də layihələriniz var?\n- Təbii ki, dahi şairin yubileyi ilə bağlı dünyanın diqqəti bizim gözəl şəhərimizə yönələcək. Nəinki yaradıcı kollektivlər, hətta adi sakinlər də bu böyük tədbirlərə canla-başla hazırlaşırlar. İnşallah, oktyabr ayında «Nizami Gəncəvi - 870» adı altında silsilə tədbirlər olacaq. İnanıram ki, bu tədbirlər çox uğurla həyata keçiriləcək.\n- Filarmoniyanın musiqi kollektivlərində gənc solist və ifaçılara nə dərəcədə yer ayrılır?\n- Filarmoniyaya gənclərin çox böyük marağı var. Onlar bu gün muğamlarımıza, klassik musiqilərimizə çox böyük sevgi ilə yanaşırlar. Burada istedadı, yüksək zövqü və təbii ki, professionallığı olan hər kəsə özünü realizə imkanı verilir.\n- Filarmoniya üçün yeni, müasir bina inşa olunur. Yəqin yeni şəraitdə yeni fəaliyyət planları da var...\n- Gözəl şəhərimizə daha bir əzəmətli musiqi ocağı, tikili bəxş etdiyinə, buna xüsusi diqqət göstərdiyinə görə musiqiçilər adından ölkə rəhbərinə dərin təşəkkürümü bildirirəm. Təbii ki, hər kəs kimi biz də yeni binada yeni layihələri və yeni konsertləri həyəcanla gözləyirik.\n- Son olaraq Gəncənin mədəni mənzərəsi və musiqi dünyası barədə nə demək olar?\n- Gəncənin mədəni mənzərəsi və musiqi dünyası bu gün çox böyük sürətlə inkişaf edir. Şəhər qədim əzəmət və möhtəşəmliyində, yeni inkişaf yolundadır. Və təbii ki, biz də yaradıcı insanlar olaraq, bu dinamik inkişafda öz sözümüzü deməyə çalışırıq.\nMədəniyyət.- 2012.- 10 avqust.- S. 7.


Souslu kələm salatı (foto resept) » Qadin.Net ~ İlk milli qadın portalı... Azərbaycan xanımlarına...\n20 iyul 16:16PERI hello millet men geldim\nSouslu kələm salatı (foto resept)\n600 qram ağ kələm\n2 ədəd orta boy kök\n1/2 ədəd kiçik boy quru soğan\n6 y/q mayonez\n1 y/q toz şəkər\n1 ç/q duz\n1 ədəd təzə sıxılmış limon suyu\n1 y/q üzüm sirkəsi\nAğ kələmi xırda-xırda doğrayın. Daha sonra kökləri də eyni formada qabıqlarını soyub doğrayın.\nQuru soğanı sürtgəcdən xırda gözündən keçirib, sonra doğradığınız ərzaqların üstünə tökün.\nHazırlanan ərzaqların üstünə tökmək üçün olan sousu hazırlamaq üçün təzə sıxılmış limon suyu, üzüm sirkəsi, duz və toz şəkəri, şəkər əriyənə qədər qarışdırın.\nMayonezi əlavə etdikdən sonra qarışdıraraq servis edin.\n12 iyul 2019


Sonet sevgisi. | Ədəbiyyat | Kayzen\n24 iyun 2010, 14:31\nİngilis intihabının nəhəngi Vilyam Şekspirin (1564-1616) “hamlet” faciəsindəki “Olum, ya ölüm?” monoloqu ilə 66-cı soneti bir mövzu birləşdirir. Amma sonetdə “ölüm istəyi”nə qarşı son misrada şairin (lirik qəhrəmanının) “qələbə hökmü” yaşatmaq yanğılı ürəyinin odundan xəbər verir:\nÖlüm istəyirəm, çarə budur, bax,\nSəni tək qoymağa qıymıram ancaq!\n- deyən Şekspirin işıqlı qəlbininin nuruna, yaşayıb yaşatmaq eşqinə, hünərinə alqış deyirsən. V. Şekspir təxminən 1590-cı illərdə qələmə aldığı 154 sonetində dosta sədaqətinin, qadına mehr-ülfətinin, məhəbbətinin... gözəl, yadda qalan bədii lirik lövhələrini yaratmışdır.\n“Hamlet” faciəsi şair-dramaturq Şekspirin yaradıcılığının, eləcə də ingilis intihabının şah əsəri kimi qiymətləndirildi. Bir müddət “kölgə”də qalan “Sonetlər” isə şairin zəngin ədəbi irsində öz ideya-estetik dəyərinə görə “Hamlet”dən sonra ikinci yeri qazandı.\nV. Şekspirin müasiri Frensiz Merez 1598-ci ildə nəşr etdirdiyi “Zəka xəzinəsi” əsərində şairin “...yaxın dostlarına məlum olan dadlı-ləzzətli sonetlər” yazdığını göstərmişdir. Həqiqətdə isə onun şair qəlbindən doğan şaqraq nəğmələri – “Şekspirin əvvəllər heç vaxt nəşr olunmamış sonetləri” adı ilə 1609-cu ildə işıq üzü görmüşdür.\nAmma nədənsə şairin ölümündən sonra küliyyatı nəşr olunanda (1623) sonetlər unudulmuşdur. İngilis şairi Con Benson sonetlərin ilk nəşrindən təxminən 30 il sonra onları yenidən nəşr etdirmişdir (1640).\nƏlbəttə, sontelərin doğurduğu böyük əks-səda sonrakı əsrlərin payına düşmüşdür. V. Şekspirin özünü əslində XVIII əsrin ortalarından klassik şair-dramaturq kimi tanımağa başlamışlar.\nSonet nə vaxt yaranmışdır? Qərbi Avropa ədəbiyyatında bu janrın geniş yayılmasına səbəb nə olmuşdur?\nƏvvəla, orta əsrlər dövründə Şərq xalqları ədəbiyyatında, o cümlədən Azərbaycan poeziyasında qəzəlin, yapon şerində tankanın, fransız və İtaliya ədəbiyyatlarlnda “doğulan” triolet, virile, sekstina kimi... Qərbi Avropa intibahının beşiyi sayılan İtaliyada ədəbiyyata vəsiqə alan sonet (sətri tərcümədə “şaqraq nəğmə” deməkdir – Ş. X.) sonralar İspaniya, Portuqaliya, Fransa, İngiltərədə geniş yayılmışdır. İtaliya şairi Jakopo (Cakomo) da Lenti sonet janrında yazan ilk müəllif sayılır. XIII yüzilliyin əvvllərində yaranmış sonetin bu gün 750 “yaşı” vardır.\nİtaliya intibahının astanasında “orta əsrlər dövrünün sonuncu” habelə “yeni dövrün birinci” şairi (F.Engels) sayılan Aligyeri Dante Beatriçeyə, dostlarına, intibahın nəhəngləri Françesko Petrarka Lauranın ölümünə, Covanni Bokkaçço (məşhur “Dekameroan” əsərinin müəllifi) həyata, sevgiyə həsr etdiyi sonetləri ilə ədəbiyyatda özlərinə məxsus iz qoymuşlar. İtaliya poeziyasının ələlxüsus da Petrarkanın son dərəcə sehrli-ovsunlu sonetlərinin İngiltərədəki şairlərin yaradıcılığına təsirini isə unutmaq olmaz.\nBir sıra mötəbər alim-tədqiqatçıların hesablamalarına görə Qərbi Avropa ədəbiyyatında intibah mədəniyyəti dövründə təxminən üç yüz min sonet nəşr edilmişdir. İngiltərədə isə yalnız XVI əsrin axırıncı onilliyində bu say üç minə çatmışdır.\nƏlbəttə, V. Şekspir İngiltərədə sonet yazanların birincisi olmamışdır. (Amma sonet janrının zirvəsi əslində onun adına yazılmışdır). Hələ XVI əsrin 30-cu illərində ingilis şairi Tomas Uayet ilk sontelərini yazmış, sonet janrının doğma ədəbiyyatında “yaradıcısı” sayılmışdır. Şairlərdən Henri Hovard, qraf Serrey də bu janrda bir sıra gözəl nümunələr yaratmışlar.\nSonet janrının yayılmasında “ingilis poeziyasının atası” Cefri Coserin (1340-1400) böyük xidmətləri olmuşdur. Belə ki, o, Petrarkanın (C.Coserin İtaliyada olarkən Petrarka ilə şəxsən tanış olduğu göstərilir – Ş. X.) 102 sonetini tərcümə etmişdir. Bu tərcümədə sonet forması qorunub saxlanılmasa da, həmin nümunələr İngiltərədə sonet janrının yayılmasında “körpü” rolu oynamışdır. Hələ öz sağlığında “şairlər şairi” adına layiq görülmüş intibahınböyük şairi Edmund Spenser (1552-1599) də özünün məşhur sonetlərini yazanda bu sonet möcüzəsinə ürəkdən vurulmuşdu.\nAmma V.Şekspirin sonetləri ingilis ədəbiyyatında yeni səhifələr açdı.\nŞairin sonetlər silsiləsinin gözəlliyi, məftuediciliyi ondadır ki, burda şerin dili ilə həyat, sevgi həqiqəti bəşəri duyğularla yoğrulmuşdur. Hər misranın arxasında şairin özü, sözü oxucu ürəyindən xəbər verir, onu düşündürür, narahat edir. Bax, sonetin ecazkarlığı, böyüklüyü də elə bundadır.\nBaşlıcası budur ki, sonetlər V.Şekspirin özü və sözü haqda oxucuda müəyyən təsəvvür yaradır, hər dəfə onları oxuduqca şairin mənəvi zənginliyinin dərin ideya-estetik, fəlsəfi duyğularının poetik ifadəsinə heyran olursan.\nO, sonetlərində qeyri-adi, bənzərsiz bir gözəllikdən söhbət açmışdır. “Qara rəng gözəllik olaydı gərək” deyən şairin qadın gözəlliyini ilhamla vəsf etmişdir.\nGözəl sayılmazdı əvvəl qara rəng,\nİndi gözəlliyə tək odur varis.\nSünilik hər yerdə adlanır qəşəng,\nTəbii boyadan qalmayıb bir iz.\nƏsl gözəlliyi süni boyalar\nGizlədib, gözəllik dustaq olubdur.\nOnun nə adı var, nə ünvanı var,\nBütün gözəllərdən uzaq olubdur.\nQarğa qanadıdır yarın qaşları,\nGözləri gecədən heç cür ayrılamaz,-\nGeyinib əyninə matəm paltarı,\nGözlər gözəlliyə sanki tutur yas.\nBunu hər gördükcə qəmlənir ürək;\nQara rəng gözəllik olaydı gərək.\nSonetlər həmişə 14 misradan ibarət olmuşdur. Amma, Şekspir soneti eyni saylı misralardan ibarət olsa da, klassik İtaliya sonetinin düzümündən-quruluşundan fərqlənmişdir. Onun qafiyə sistemi belədir: abab cdcd efef gg.\nBəzən bu normaya sonetlərdə riayət olunmamışdır. Əslində 126-cı sonet 14 yox, 12 misradan iabrətdir. İkincisi isə Şekspir dövründə kiçik şerlər də sonet adlandırılırdı.\nRomantik ingilis şairi Con Kits Şekspir sonetləri haqda yazırdı: “...Əfsuslar olsun ki, əvvəllər “Sonetlər”dəki bu gözəlliyi bilməmişəm. Burda qəfil spylənilmiş əla şerlər vardır, bütün bunlar poetik obrazlıarın dərinliyi ilə seçilir”. Şairin sonetlərində həqiqətlə məkrin, həyatla ölümün, sevinclə kədərin... keçdiyi “qoşa yol”da sözün sehri ovsunu ilə ürəkləri oxşayır.\nV.Şekspir sonetlərinin rus dilində tərcümələri O.Rumer, S. Marşak, B. Pasternak, A.Finkelə... məxsusdur. 42 il əvvəl- 1949-cu ildə tanınmış rus sovet şairi, mütərcimi C.Marşak sonetlərin gözəl tərcüməsini yaratmışdır. (Həmin tərcüməsinə görə o, Dövlət Mükafatına layiq görülmüşdür – Ş. X.)\nAzərbaycan oxucusu isə Şekspirin sonetləri ilə 1955-ci ildən-sonetlərin istedadlı şairimiz Tələt Əyyubov (o, Azərbaycanda Şekspir yaradıcılığının ən məhsuldar tərcüməçisi sayıla bilər: “Hamlet”, “Qış nağılı”, “İki veronalı”, “Antoni və Kleopatra”nı, poemaları dilimizə tərcümə etmişdir) tərcüməsinin ilk nəşrindən tanışdır. Ədəbi fikir tariximizdə bu haqda maraqlı mühakimələr söylənmiş, tanınmış alim və ictimai xadim Cəfər Cəfərov “Vilyam Şekspir. Sonetlər və poemalar” (Bakı, 1964) kitabına yazdığı ön sözdə sonet tərcümələrini T. Əyyubovun “ən yaxşı xidmətlərindən biri” kimi qiymətləndirmişdir.\nS. Mustafanın Şekspirdən etdiyi tərcümələr bütövlükdə uğurludur. Sabir Şekspirin sənət dünyasına yaxşı bələddir.\nOrijinaldakı sonetlərlə Sabirin etdiyi əksər tərcümələri müqaisə etdikdə bu fikrə gəldik: mütərcim ingilis sözlərini heç də Azərbaycan sözləri ilə əvəz etməmişdir. O, sonetlərdəki Şekspir “mən”ini, Şekspir ruhunu Azərbaycan şerinin gözəl deyiminə çevirmişdir. “...Şekspir poeziyadır, tapmaca, bilməcə deyildir. Ona görə də mütərcimin şair kimi hərəkət etmək qüdrəti olmalıdır” ( V.Petrov).\nƏgər sözlərimdə yoxsa həqiqət,\nNə mənim şerim var, nə də məhəbbət,\n- deyən Şekspir poeziyasının bu gözəl, şaqraq incilərini oxuyan hər kəs hələ bundan sonra onun mənəvi zənginlik çələnginin görünməz “qatlar”ına enəcəkdir.\nMüəllif: Şahin Xəlili (filologiya elmləri namizədi)\nMənbə: “Vilyam Şekspir. Sonetlər” (Bakı -1992)\n25 iyun 2010, 13:20\nGüzgü sübut etməz qocalığımı;\nSənin gəncliyinlə uşan quşam mən.\nÜzündə açanda illər şırımı\nBir anda bilərəm qocalmışam mən.\nOlduğu sinədə döyünmür ürək,\nSevdiyi sinədə çırpınır hər dəm.\nQəlbimiz dəyişib yerini, gerçək,\nSəndən necə yaşlı ola bilərəm?\nÖzünü mənimtək gözlə hər zaman, -\nDüşərəm sənin çün qara, borana,\nKönlünü saxlaram dərddən, bəladan\nKörpəni beləcə qoruyar ana.\nKöksümdə daima vurar ürəyin,\nÜrəyim susanda susar ürəyin.\n25 iyun 2010, 13:29\nGüzgüdür göstərən sənə hüsnünü,\nGözəllik ömürlük qalırmı məgər?!\nƏgər yaratmasan ömür güzgünü,\nQadınlar da səndən küsər, inciyər.\nHansı gül əsirgər öz gülşənini,\nİstəməz sən onda əkəsən çiçək?!\nBəlkə, təkəbbürün qoymayır səni,\nBəlkə, düşündürmür səni gələcək?!\nÖmür güzgüsüsən öz anan üçün,\nOna baharından bir yadıgarsan.\nbelə bir güzgüdə özün də bir gün\nÖtən gəncliyinə baxar, baxarsan.\nVaxtını qayğısız keçirsən, yəqin,\nÖləndə özünlə ölər surətin\n25 iyun 2010, 20:40\nDərk etdin suçunu, yanma atəşdə;\nhər bir qızılgüldə tikan var, şəksiz.\nTutulur, qaralır ay da, günəş də,\nBulaq qumsuz olmur, çiçək böcəksiz.\nMən də səhv əlində dustağam, dustaq,\nMəndəki qüsurlar yoxdur heç kimdə;\nSənin nöqsanını bağışlayaraq\nGünaha batıram hər sətirimdə.\nƏqlin məhkəməsi qurulan zaman\nSənə həm qəniməm, həm də ki vəkil.\nMəhəbbətlə nifrət qəlbimdə hər an\nÇarpışır, vuruşur, düşmən kimi bil.\nƏziz oğru məni soydunsa nə qəm,\nSuçunla, cəzanla hər vaxt şərikəm.\n89 üzv · 531 topik · RSS


Atatürk sərvətini kimə vəsiyyət edib? — Vəsiyyətnamənin əlyazma versiyası » Azerinfo.Az\n6-12-2018, 15:00 Oxunub: 180\nTürkiyə İstiqlaliyyət Müharibəsinin hərbi və siyasi lideri, Türkiyə Respublikasının qurucusu və 1923-cü ildən 1938-ci ilə qədər vəzifə etmiş ilk prezidenti, Türk Ordusu Marşali və daha əvvəlində bir Osmanlı paşasıdır.\nAtatürk 10 noyabr 1938-ci il saat 09:05-də tutulduğu sirroz xəstəliyindən İstanbulda Dolmabaxça sarayında vəfat edib. Cənazəsi 21 noyabr 1938-ci ildə müvəqqəti olaraq Ankara Etnoqrafiya Muzeyində dəfn edilib, mavzoleyi tikildikdən sonra 10 noyabr 1953-cü ildə oraya köçürülüb.\nAtatürkün ölümündən sonra isə vəsiyyətnaməsi üzə çıxıb. Vəsiyyətnamənin əlyazma versiyasını oxucularımıza təqdim edirik.\nAtatürk 1938-ci ilin 5 sentyabr tarixində bir kağız parçasına qələmi ilə vəsiyyətini yazıb. Mətn aşağıdadır:\nMalik olduğum nəğd pul və hissə sənədləri, Çankayadakı daşınan və daşınmaz əmlakımı Cümhuriyyət Xalq Partiyasına aşağıdakı şərtlərlə vəsiyyət edirəm:\n1) Malik olduğum bütün pul və hissə sənədləri indiki kimi İş Bankı tərəfindən dəyərləndiriləcək;\n2) Hər il əldə edilən gəlirdən yaşadıqları müddət ərzində Makbuləyə ayda 1000, Afətə 800, Sabiha Gökçənə 600, Ülküyə 100, Ruqiyyəyə 100, Nəbiləyə də 100 lirə veriləcək;\n3) Sabiha Gökçənə ev ala bilmək üçün əlavə pul veriləcək;\n4) Maklubə yaşadığı müddət ərzində Çankayada yaşadığı ev onun olacaq;\n5) İsmət İnönünün uşaqlarına ali təhsillərinə davam edə bilmək üçün lazım olan yardım ediləcək;\n6) Hər il gəlirdən Türk Tarix və Türk Dil Qurumlarına külli miqdarda, bərabər olmaq şərti ilə pul ödəniləcək.\nAtatürkün son arzusu və vəsiyyəti — Paşanın ölümündən 80 il ötdü Siyaset Türk şəhidinin vəsiyyəti: “Qan puluma türkmən balaları üçün məktəb açılsın” Dunya Türkiyədə Cümhuriyyət Bayramı qeyd edilir Dunya Türkiyəli şəhidin son vəsiyyəti — Yoldaşımın gəlinliyini məzarıma sərin - FOTOLAR Dunya İlhamə Quliyevanın vəsiyyətinə əməl olunmayacaq - VİDEO Medeniyyet / Video


Azadıq Biz: Bəxtiyarın qoyduğu nöqtə\nİstər azadlıqda olduğun vaxtlar, istər həbsdəykən kimlərsə sənə dil uzatdılar. Savadını, inadını alçaltmağa cəhd etdilər. Azadlıqda ikən sənə edilən iradların içində haqlı və haqsız olanları da vardı. Ancaq göstərdiyin inadkarlıqla, hakimiyyətin əmrlərini deyil, həbsi seçməklə sən bütün suallara nöqtə qoydun.\nSən sübut etdin ki, bu ölkədə vətənpərvərlik, hərbi xidmət təkcə müxalif düşüncəli gənclər üçün deyil. Hakimiyyətin qanadı altında gizlənən gənc yaltaqlar da cavab verməlidir.\nSən sübut etdin ki, dünyanın ən prestijli diplomu belə rahatlıq, xaricdə komfort həyat sürmək üçün əsas deyil. Təhsil aldınsa bu ölkəyə qayıtmalısan. Qayıtdınsa onu avtoritarizmdən xilas etmək uğrunda siyasi mübarizə aparmalısan, əsla susmamalısan. Sən qayıtdın və susmadın.\nNümunənlə göstərdin ki, vətənpərvərlikdən dəm vurmaq, lakin zülm adı çəkilincə susmaq saxtakarların işidir və bundan sonra Fuad Muradov, Ceyhun Osmanlı kimi saxta mandatlı kuklaların sığınacağı bir məkan yoxdur.\nƏgər bu ölkədə vətən hər kəs üçündürsə o zaman hərbi xidmətin hesabı bir ay belə çəkmə döymədən Ali Baş Komandan olmuş şəxsdən, saxta mandatla “Qarabağı azad edəcəyik” deyən fəraridən soruşulmalı. Ziya Məmmədovun, Kəmaləddin Heydərovun oğurlanmış milyonlar arxasında gizlənən oğullarından soruşulmalı.\nHakimiyyət represiya məngənəsidirsə, biz gəncliyin vəzifəsi bu məngənənin dişlərini qırmaqdır. Məsuliyyətimizi də unutmayaq. Bəxtiyar hökm oxunarkən bizlərə nə demişdi? Ruhdan düşmədən mübarizəni davam etdirin demişdi.\nBir zamanlar Bəxtiyarın ətrafında olan yüzlərcə dostun, minlərcə onlayn dəstəkçinin getdikcə yoxa çıxdığını görüncə mən də təəsüflənirəm. Bəxtiyar azadlıqda ikən bəlkə kimlərsə üçün yaxşı imkan və vasitələri olan dost idi. Ola bilsin o, hansısa gənc qızın xəyalında gələcək prestijli ər, bir başqası üçün Azərbaycanı birdəfəlik tərk etmək imkanı idi. Həbsdə olan Bəxtiyar “təhlükəli” görünə, ümidləri doğrultmaya bilər. Amma bir zamanlar onu dost sayan, “Səni dəstəkləyirəm” deyən heç kəsə təkrar edirəm heç kəsə haqq vermir ki, bir kənar kənara çəkilib sussun. İngiliscə onlarla şərh yazanlar bugün azərbaycanca bircə cümlə “Bəxtiyara azadlıq!” yazmaqdan qorxursa bilsinlər ki, Bəxtiyar onları heç zaman tanımamışdır.\nYazımı Eynulla Fətullayevin hər kəsin yaddaşına yazmalı olacağı bir cümləsi ilə bitirmək istəyirəm. “Məhbəsdə olan dostlarınız hər səhər oyanıb özlərinə bu sualı verirlər: Görəsən dostlarım nə zaman məni burdan azad edəcək?!”\nİlaha 13 августа 2011 г., 11:01\nTəşəkkür edirəm bu cür yazıya görə. Bəxtiyarn buügünkü halından qorxub gizlənən gənclərimiz bilməlidirlər ki, bugün Bəxtiyara olanlardan, saba onlar sığortalanmayıblar. Bugün hakimiyyətin xoşuna gələn, parlamentdə oturan gənclərimiz də anlamalıdırlarki, onlar orada ona görə oturmayıblar ki, kimsə onların qara qaşına-gözünə vurulublar. Nəinki Bəxtiiyarın dostları dediyiniz gənclər mübarizə aparmalı, etiraz etməlidirlər, həmçinin bütün gənclik bunu özünə qarşı oynanılmış çirkin oyun kimi qəbul etməli və susmamalıdır. Mənim Bəxtiyarla heç bir şəxsi tanışlığım yoxdur. Və bu vacib də deyil. Vacib olan məsələnin mahiyyətindədir. Bəxtiyarın "qanunları pozması" məhkəmənin qapalı keçilməsinə əsas vermir. Əziz gənclərimiz bir daha da təkrarlayıram bu çirkin oyunlardan ,hadisələrdən heçbirimiz sığortalanmamışıq.\nVusala Alibayli 13 августа 2011 г., 15:33\nÜmid etmək tənbəllərin işidir, hərəkət etmək lazımdır! Tükürpədici yazıya görə çox sağ olun. Bu yazını məncə, ingiliscəyə çevirib share etmək lazımdır.


Azərbaycan Beynəlxalq Bankı ölkədə ilk dəfə Visa "PayWave" kartlarının emissiyasına başladı\nAzərbaycan Beynəlxalq Bankı ölkədə ilk dəfə Visa "PayWave" kartlarının emissiyasına başladı\nBiznes və iqtisadiyyat xəbərləri 24 İyun 2014 12:33 (UTC+04:00)\nAzərbaycan Beynəlxalq Bankı Visa İnternational şirkəti ilə birgə Azərbaycanda ilk dəfə Visa "PayWave" kartlarının emissiyasına başlayıb.\nBankdan Trend-ə verilən məlumata görə, tətbiqi dünya səviyyəsində genişlənməkdə olan Visa PayWave texnologiyası kontaktsız ödənişə əsaslanır. Visa PayWave kartı ən təhlükəsiz şəkildə, saniyələr ərzində malların və xidmətlərin haqlarının ödənilməsi imkanını yaradır. 20 AZN-ə qədər əməliyyatlar isə PİN kod yığılmadan həyata keçirilir.\nTicarət və xidmət müəssisələri Visa PayWave kartlarının qəbuluna başlayaraq müştərilərə yüksək səviyyədə və sürətli xidmət göstərilməsinə, kassalarda növbələrin azalmasına nail olacaq və bu da öz növbəsində Azərbaycanda nağdsız ödənişlərin kütləvi hal almasına səbəb olacaq.\nPay Wave xidməti çərçivəsində quraşdırılacaq POS-terminallar üzrə Visa Pay Wave kartları ilə yanaşı adi qaydada bütün çipli və maqnit zolaqlı kartların ( MasterCard, Visa, Amex, Diners) qəbulu mümkündür. Beynəlxalq bank tərəfindən artıq 70-ə yaxın ticarət müəssisəsində PayWave terminalları quraşdırılıb. Yaxın gələcəkdə bütün mövcud və yeni müştərilərdə kontaktsız terminalların quraşdırılması nəzərdə tutulub.\nAzərbaycan Beynəlxalq Bankı həmişə olduğu kimi müştərilərinə ən müasir texnologiyalardan yararlanmaq imkanı verir. Artıq Beynəlxalq Bank həm Visa, həm də MasterCard ödəniş sistemlərinin kontaktsız kartlarının qəbulunu və emissiyasını həyata keçirir.


Azərbaycan Avropa və Asiyanın təmas körpüsüdür 2013-04-20 12:11:00 / TƏDBİRLƏR\nMəsələnin tarixinə geniş ekskurs edən məruzəçı qeyd etdi ki, uzun illərdən bəri bu problemə vahid bir baxış işlənməmişdir. Müxtəıif dövrlərdə coğrafiyaçı tədqiqatçılar dünya hissələrinin bölünməsi ilə bağlı müxtəlif variantlar təklif etmişlər.\nBeynəlxalq Coğrafiya İttifaqının 1964-cü ildə qəbul etdiyi qərara uyğun olaraq Avropa və Asiyanın müasir sərhəddinin Ural və Muqacarın şərq ətəyindən, sonra Emba çayından, Xəzərin müasir sərhəddindən, Kuma-Manıç çökəkliyindən və Kerç boğazından keçməsi qəbul olunmuşdur.\n2010-cu ildə Rus Coğrafiya Cəmiyəti Avropa və Asiyanın sərhəddinin Rusiya və Qazaxıstan ərazisindən keçməsinə ümumi baxışları təftiş məqsədilə bu ölkələrə ekspedisiya təşkil etdi. Ekspedisiya iştirakçıları belə nəticəyə gəlmişlər ki, Avropanın sərhəddi Ural dağları suayırıcindan, Muqacardan, Ustyurtun şimal ətəyindən və Şimali Aktau sıra dağlarından keçməklə Manqışlaq körfəzi və sonra Xəzər dənizini kəsərək Abşeron yarımadasına qədər davam etməlidir. Düzdür, qeyd olunur ki, bü günə qədər rus Coğrafiya Cəmiyyətindən olan alimlərin fikirləri Beynəlxalq Coğrafiya İttifaqı tərəfindən qəbul edilməyib.\nİrəli sürülmüş yeni təkliflər əsasında Azərbaycan coğrafiyaçıları da bu maraqlı məsələnin tədqiqində öz rollarını oynamaq qərarına gəldilər, belə ki, bizim Rusiya və Qazaxıstandan olan həmkarlarımız sərhədi Abşerona qədəq gətirməklə onu davam etdirməyi bizə həvalə etdilər.\nC.e.d. E.K. Əlizadə bir çox kartoqrafiq və ədəbi materialların təhlili əsasında sərhəd xəttini Azərbaycan ərazisi ilə Abşeron yarımadasından və daha sonra Böyük Qafqaz sıra dağları cuayrıcından keçməklə Qara dənizdən mübahisə doğurmayan xəttə birləşənədək uzatmağı təklif etmişdir.\nE.K.Əlizadə qeyd etmişdir ki, bu marşrut təklif edilərkən hər şeydən əvvəl yerin oroqrafik şəraiti əsas götürülmüşdür. Sərhəd xətti Abşeron yarımadasından, daha sonra şimal-qərb istiqamətində Azərbaycanın ən yüksək Tinov-Rosso, Quton, Bazardüzü, Tufandağ, Babadağ, Şahnəzərdağ, Xaldan aşırımı, Dübrar, Kəmçi, Hacisa dağ zirvələrindən keçə bilər (şək.1).\nBeləliklə, qipsometrik relyefi nəzərə alaraq, Abşeron üzrə şərti xətti aşağıdakı məntəqələrdən (yarımadanın şərq sahillərindən başlayaraq) keçirmək olar: Şüvəlan qəsəbəsinin cənub hissəsi, Qala qəsəbəsinin şimal hissəsi, sonra Mərdəkan, Maştağa qəsəbələri, Kürdəxanı kəndinin cənubu, Məmmədli, Keçəldağ, Orucalıdağ, Ceyranbatan su hövzəsinin şimalı, Gəbəyliçam və Hacisa dağları.\nE.K.Əlizadə xüsusilə qeyd etdi ki, Avropanın şərq sərhədlərinin dəyişilməsi böyük siyasi, mədəni, iqtisadi, sosial əhəmiyyət kəsb edən çox maraqlı bir məsələdir. Onun baxılması mütləq diskussiya predmeti olmalıdır.\nMüzakirənin nəticələrinə görə iclasda qərara alındı ki, bu ilin yayında təklif olunmuş sərhəd xətti boyunca ekspedisiya təşkil edilsin.


Eltac Xudizadə: "Qanadsız mələklər" » Media Xəbərləri | Dogru Xəbərin Tək Ünvanı\nMedia Xəbərləri » Mədəniyyət » Eltac Xudizadə: "Qanadsız mələklər"\nEltac Xudizadə: "Qanadsız mələklər"\n5-02-2018, 22:22 Yazar: Eltac Xudizadə Baxılıb: 225 Çap et\nUşaqlar cəmiyyətin gələcəyidir. Cəmiyyət davamlılığını təmin etmək istəyirsə uşaqları diqqətlə tərbiyə etməli və hər sahədə istənilən şəkildə inkişafını təmin edən mühiti, arzu olunan bir səviyyədə hazırlamalıdır.\nUşağın cəmiyyət üçün yaralı bir şəxsiyyətə keçməsində ilk növbədə ailə böyük rol oynayır. Çünki, uşaq dünyaya gəldiyi an ailə mühitinə düşür və ona verilən tərbiyəni mənimsəyir. Lakin hər bir uşağın həyat yolu ailədən başlamır, belə uşaqlar cəmiyyətdə “ kimsəsiz uşaqlar ” kimi yaddaşlara həkk olunub. Kimsəsiz uşaqlar valideynlərini müəyyən səbəblərə görə itirmiş və ya valideynləri tərəfindən tərk edilmiş uşaqlardır. Həmin uşaqlar həyatda 1 ayağını itirmiş şəkildə hərəkət edir. Hal-hazırda minlərlə kimsəsiz uşaq, uşaq evlərində böyüyür. Görəsən o uşaqlar çətin anlarında kimə arxalanırlar ? Ürəkləri nəsə istəyəndə kimə göz dikirlər ? Sevinclərini kimlə bölüşürlər ? Bəs göz yaşlarını ? Az öncə ki situasiyalar cəmiyyətin böyük bir hissəsini maraq dairəsinə daxil deyil, yəni onlar bu haqda düşünmək belə istəmirlər. Yalnız bu problemlərlə ümumdünya təşkilatları, ayrı-ayrı ölkələr müəyyən səviyyədə diqqət yetirir. Cəmiyyətə məxsus bu problem öz həllini cəmiyyətin səyi nəticəsində tapa bilər. Əgər cəmiyyət bu problemə istiqanlı yanaşmasa o zaman bu probemlərin həllindən söz belə gedə bilməz. Belə ki , Avopa ölkələrində uşaq evləri çox azdır, çünki orda kimsəsiz uşaqları ayrı-ayrı ailələr tərəfindən himayəyə götürülməsi normal hal kimi səciyyələnir. Bu məsələlərə dövlətimiz tərəfindən lazımi qayğı göstərilsə də, təəssüf ki , vətəndaşlarımız tərəfindən diqqət yetirilmir. Nadir halda hər hansı bir ailənin uşaq himayəyə götürdüyünün şahidi olarsınız. Çünki ölkəmizdə “ Başqasının uşağından mənə övlad olar ?! ”,“ Övladlığa uşaq götürsəm, kənardan nə deyərlər heç bilirsən ?! ” və digər formada düşüncələr formalaşıb. Məgər o kimsəsiz uşaqlar digərlərindən əksikdi ? Yoxsa onların qayğıya ehtiyacı yoxdu ? Azərbaycanda kifayət qədər imkanlı şəxslər olsa da, lakin onların böyük bir iddəsi internat məktəblərinə maddi yardım göstərmir. O kimsəsiz uşaqların günahı nədir ? Onlara biz dəstək olub, yardım etməyəcəyiksə kim edəcək ? Kim bilir, bəlkə o uşaqlar bir gün cəmiyyət üçün bizim edə bilmədiklərimizi edəcəklər. Bu məsələyə sosioloji aspektdə yanaşmaq daha məqsədə uyğundur.


interview.az - Təhsil eksperti Kamran Əsədov: "Məktəblərin bir çoxunda kurrikulum standartları tətbiq olunmur"\nTəhsil eksperti Kamran Əsədov: "Məktəblərin bir çoxunda kurrikulum standartları tətbiq olunmur"\nABŞ-ın ilk onluğunda olan universitetdən doktorluq alan şəxsin Azərbaycanda yenidən doktorluq müdafiə etməsi gülüncdür\n-Son günlər 9-cu siniflərin buraxılış imtahanında açıq tipli suallardan istifadə olunması valideyn və şagirdlərin narazılığına səbəb oldu. Sizcə, şagirdlər buna hazır idimi və bu yeniliyin hansı mənfi və müsbət təsirləri ola bilər?\n-Azərbaycan 2009-cu ildən yeni kurrikulum standartları ilə tədris prosesini həyata keçirir. Bu tədris prosesinin ənənəvi təhsil formatından fərqi indiyə qədər bilik yönümlü olan təhsilin daha çox tətbiqetməyə yönümlü olmasındadır. Təəssüflər olsun ki, kurrikulumun tətbiq olunduğu 9 il müddətə baxmayaraq, bizim müəllimlərimiz bunu mənimsəyə bilməyiblər. Bu gün orta məktəblərə işləməyə gedən müəllimin kurrikulumdan anlayışı yoxdur. Çünki universitetdə bunlar tədris olunmur. Amma əksəriyyətinin kurrikulumdan sertifikatları var və bu standartlarla tədris prosesini həyata keçirmək üçün müəllimlər 2000 manat maaş almalıdırlar. Ancaq cəmi 40 faizi hazırda 500-800 manat arasında maaş ala bilir. Bu, da bir çatışmazlıqdır. Ancaq düşünürəm ki, təhsildə qüsurların yaranmasının əsas səbəbkarlarından biri də müəllimlər özləridir. Onlar yeniliyə qarşı müqavimət göstərirlər, təkmilləşmək istəmirlər. Kurrikulum 9 ildir tətbiq olunur, 9 ildir hamı narazıdır, amma 9 ildir heç kim peşəkarlaşmaq üçün mübarizə aparmır. Əslində, kurrikulum çox gözəl tədris üsuludur, təlim metodikasıdır. Ən çox valideynlər və müəllimlər narazıdırlar. Keçirilən mövzu böyük summativ qiymətləndirmə, kiçik summativ qiymətləndirmə, formativ qiymətləndirmə ilə ay ərzində bir neçə dəfə həyata keçirilməlidir. Amma bu, reallıqda öz əksini tapmır. Sənəd üzərində hər bir müəllim guya, bunu edir. Amma fakt budur ki, bu, həyata keçirilmir. Konkret statistik məlumatlarla danışım. Bizim məktəblimiz qapalı testlərə, yəni, konkret cavabı olan suallara öyrəşmişdi. Hətta, elə suallarda belə imtahanda iştirak edənlərin yalnız 64 %-i müsbət qiymət alırdı. 35 % faizdən çoxu öz ana dilindən 2 qiymətini alırdı. Məsələn, keçən il statistik rəqəmlərdə öz ana dilindən 2 alan şagirdlərin sayı 35000 idi. Suallar isə kifayət qədər sadə idi. Bəs bunlar 9 il bu məktəbə niyə gediblər? Deməli, bizim məktəblərimizdəki müəllimlərin əksəriyyəti sadəcə görüntü xətrinə, sanki, parka istirahətə gəlirmişlər kimi dərsə gəliblər və “parkda” qeybət qırmaqla məşğul olublar. Bütün Azərbaycan təhsilinin qüsurlarının başında Azərbaycan müəlliminin fəaliyyəti dayanır. Azərbaycan təhsilinin hansısa bir uğuru orta məktəblərin uğuru deyil, repetitorların uğurudur. Bu, danılmaz faktdır.\nAçıq suallara gəlincə, ali məktəblərə qəbul zamanı açıq tipli test modellərindən istifadə olunur. Təsəvvür edin, yüksək səviyyədə hazırlaşmış abituriyentlərin belə cəmi 16 %-i açıq suallara cavab verə bilir, 84 %-i isə cavab verə bilmir. Bu, şagirdlərdə hər hansı bir biliyin formalaşması ilə nəticələnə bilməz. İndi açıq test tapşırıqları daha çox riyaziyyatdandır. Düşünürlər ki, bununla şagirdlərin yazı və nitq qabiliyyətləri formalaşacaq. Mənə deyin, görüm, riyaziyyat sizdə hansı nitq qabiliyyətini formalaşdıracaq? Çox təəssüflər olsun ki, bu gün ali məktəblərə qəbul zamanı bütün ixtisas qruplarında riyaziyyat fənni var. Məqsəd budur ki, insanlar hesablamaları bilsinlər. Mən heç riyaziyyatdan imtahan verməmişəm, amma kifayət qədər riyazi əməliyyatları bilirəm. Əslində, buraxılış imtahanları qanunvericiliyə görə minimum bilik səviyyəsini ölçür. Siz oxumağı bilirsizmi? Siz 1-in üstünə 1 gələ bilirsizmi? Bu bacarıqlar yoxlanılmalıdır. Siz təhsil almaq hüququna maliksiz, amma bu imtahanlar sizi bu hüquqdan məhrum edir. Bəs o zaman siz 9 il nəyə görə getmisiz məktəbə? Bəs 9 il sizə nə keçilib? Mən bu imtahanların düzgün olmadığını hesab edirəm. Tərtib olunmuş test tapşırıqları şagirdlərin yaş və digər mental psixologiyaları ilə uyğun deyil. Tələb olunan standartlar özünü bu test tapşırıqlarında doğrultmur. Mən hesab edirəm ki, növbəti illərdə istər buraxılış imtahanlarında, istər ali məktəblərə bəzi ixtisas qrupları ilə qəbul imtahanlarında riyaziyyat fənni çıxarılmalıdır. Əvəzinə ədəbiyyat və tarix fənləri salınmalıdır. Sizin nitq qabiliyyətiniz sorğulanırsa, burada riyaziyyat hansı rolu oynaya bilər? Fikrimcə, bu, onsuz da bərbad vəziyyətdə olan imtahan nəticələrini daha da pis vəziyyətə salacaq. Məncə, buraxılış imtahanlarında valideynlərin narazılıqları haqlıdır, amma müəllimlərin narazılıqları haqlı deyil. Çünki meydana buraxılmış döyüşçülər onların əsgərləridir. Əgər əsgərlər zəif nəticə göstərirlərsə, uğursuzluq əldə edirlərsə, günahkar onu təlim edən rəhbərdir. Günahkarlar təhsil müəssisələrinin müəllimləri və direktorlarıdır. Bilirsiz, direktorlar keçirilən summativlərlə heç maraqlanmırlar. Çünki direktorların işi təşkilati işlərdir, qısaca, əhəmiyyətsiz işlərdir. O baxmır ki, mənim müəllimim buraxılış imtahanlarında heç olmasa summativ qiymətləndirməni eləyirmi? Necə eləyir? Müəllimlər isə bilirsiz nə edirlər? Adı kurrikulum olsa da, ənənəvi testləri qoyurlar şagirdlərin qarşısına ki, al, bu da sənə summativ qiymətləndirmə. Buraxılış imtahanları bu formatda aparılmamalıdır. Bu çox yanlış yanaşma tərzidir və mən bunu müsbət hesab etmirəm.\n-Peşə təhsili ilə Avropa ölkələrində insanlar rahat şəkildə iş də tapırlar, pul da qazanırlar. Ancaq bizdə bu sahədə vəziyyət ürəkaçan deyil. Peşə təhsilinin inkişafı üçün nələr edilə bilər?\n- Təəssüflər olsun ki, Azərbaycanda peşə məktəbləri hələ də 70-ci illərdə qalıb. Onların avadanlıqları, onların idarəçiliyi, kitabları və sair. Bizdə belə bir mental xüsusiyyət var. Peşə məktəblərinin inkişafı ilə bağlı dövlət strategiyası olsa belə, bu, reallıqda həyata keçirilmir. İlk növbədə bu sahəyə marağın artırılmasını təmin etməkdən ötrü bu və ya digər əmək bazarında iş olmalıdır. Bu gün ali məktəbləri bitirmiş 84000 əli diplomlu insan iş tapa bilmir. Söylədiyim rəqəm hələ sadəcə müəllimlik ixtisası üzrədir. Bizim ölkə insanımızın sadəcə 17 %-i ali təhsillidir. Bəli, hər 1000 nəfərdən 126 nəfəri ali təhsillidir. 85 nəfəri isə peşə məktəbini bitirib. Təəssüflər olsun ki, bu gün əmək bazarında çalışanlar peşə məktəbini bitirənlər deyil. Bu gün bizim sürücümüz, bazardakı satıcımız ali təhsillidir. Halbuki ali təhsilin məqsədi bu deyil, əmək bazarı üçün kadr hazırlamaqdır. Dövlət öz ehtiyacları üçün kadr hazırlığını qısa müddətdə peşə məktəbləri ilə həyata keçirməlidir. Ali təhsil uğur əldə etmək üçün meyar deyil. Siz bitirdiyiniz ixtisas üzrə işlə təmin olunduqda 300-500 manat maaş alacaqsız. Amma siz yaxşı peşə məktəbində oxusaydız, daha çox pul qazanardız. Bizdə belə bir düşüncə var ki, hər kəs ali təhsil almalıdır. Bu gün diplom bizim xanımlar üçün cehiz materialıdır, oğlanlar üçün isə üstünlük meyarıdır. Çünki ali təhsil sadəcə mental dəyər olaraq qəbul edilir. Ali təhsil almaq bir mədəniyyətdir, bir əxlaqdır.\nAmma peşə məktəbi, elə adı üzərindədir, sizin sabah əmək bazarında uyğun iş tapmağınızı daha çox asanlaşdırır. Məsələn, siz gələcəkdə jurnalist olaraq işləməyə davam etsəniz, 500-600 manat maaş alacaqsınız. Amma zərgər olaraq çalışsaydınız, siz bu məbləği, hətta, bir günə belə qazana bilərdiniz. Azərbaycan ali təhsil müəssisələrinə 140 ixtisas üzrə qəbul aparır. Amma bu ixtisasların cəmi 16-sında real iş imkanı var. Digərləri üçün əmək bazarında iş yoxdur. Onlar sonradan peşə üzrə işləməyə məcbur olurlar. 4 il itirməkdənsə... Hal-hazırda Azərbaycanda 106 dənə peşə məktəbi var. Amma əmək bazarında onların işçiləri yoxdur. Yalnız 4 %-in nümayəndələrinə rast gəlmək olar. Peşə məktəbləri bir tərəfə, qohumunuzdan, dostunuzdan, tanışınızdan harda oxuduğunu soruşsanız, o sizə utandığından kollecdə oxuduğunu deməyəcək. Hətta, institutda və ya hansısa universitetin kitabxanaçılıq fakültəsində oxuduğunu belə deməyəcək. Bizim mental xüsusiyyətimiz bizim inkişafımıza zərbə vurur. Sanki, peşə məktəbində oxumağımız bir qüsurdur, bir ayıbdır. Mənim tanıdığım biznesdə kifayət qədər uğur əldə etmiş şəxslər var ki, heç orta məktəbi 9-cu sinfə qədər oxumayıblar. Bu o demək deyil ki, heç kim orta məktəbdə 9-cu sinfə qədər oxumasın. Bilik və bacarıqlarına uyğun olaraq əmək bazarında formalaşmalıdırlar. “Mən mütləq 600 bal toplayıb hüquqa və ya tibbə qəbul olmalıyam”. Mən qan görəndə, qorxuram, mən cinayətkar görəndə, qorxuram, amma mən qonşunun gözünə girməkdən ötrü, mənim valideynimin hansısa bir məclisdə qürurla, sevinclə “mənim övladım universitetdə oxuyur” deməsindən ötrü qəbul olmalıyam. Nə qədər ki, bu düşüncələr var, peşə məktəblərinə nə maraq qalacaq, nə də ki, insanlar meyl edəcəklər. Hər kəs düşünməlidir ki, bu gün Azərbaycanda ali məktəbdə oxuyan 160000 nəfərin hamısını əmək bazarında işlə təmin etmək mümkün deyil. Deməli, bunun əvəzinə digər istiqamətlərə meyl etmək lazımdır; kolleclərə, peşə məktəblərinə.\n-Amerikanın top onluğuna girən universitetlərin doktoranturasını bitirənlərdən Azərbaycanda yenidən elmlər doktoru olmaq üçün doktorluq dissertasiyası müdafiəsi tələb olunur. Bunu nə dərəcədə doğru sayırsız?\n-Çox düzgün deyirsiz. Bir az aşağı pillədən başlayım. Magistr Avropa - Amerikada elmi dərəcə hesab olunur. Amma Azərbaycanda isə təhsil pilləsidir. 2009-cu ildən təhsil haqqında qanunda da göstərilir ki, magistr elmi dərəcədir. Siz magistr oxuduğunuza görə sizin əmək haqqınıza əlavələr edilməlidir və adınızın qarşısına master yazılmalıdır. Bu, dünyada belə qəbul edilib. Amma bizdə adi haldır, hə magistraturadır da, boş şeydir. Çünki biz hələ də sovet dönəmindən çıxa bilməmişik. Bilirsiz, Azərbaycanda 35 yaşdan aşağı elmlər doktoru yoxdur. Halbuki, dünyada bu, 26-27 yaşdır. Bizim ən gənc elmlər dokturumuzun 50-dən çox yaşı var. Azərbaycan elmi qocalıb, Azərbaycan elm adamı qocalıb. Azərbaycanda bir dənə də olsun 60 yaşdan aşağı akademik yoxdur. Halbuki, dünyada bu, 35 yaşdır. Azərbaycanın ali təhsil müəssisələrində olan professorlar, elmlər doktorları özlərini sovet dövründə hesab edirlər. Dünyada nüfuz qazanmış universitetlər var ki, onların elmi sənədləri hər bir halda birbaşa qəbul edilir. Bu gün xaricdə oxuyanların 71 %-inin diplomu tanınmayıb. Halbuki, o universitetlərin reytinq dəyərləri Azərbaycan universitetlərindən dəfələrlə öndədir. Təsəvvür edin, dünyanın reytinq siyahısında ilk minlikdə Azərbaycanın bir dənə də olsun universiteti yoxdur. Amma təhsil haqqına görə Azərbaycan universitetləri ilk yüzlükdəki universitetlərdən öndədir. Bizim ali təhsil müəssisələrimiz dövlət büdcəsinə yükdür. Bu, ayıbdır. Mən bunu həmişə deyirəm ki, Azərbaycan universitetləri altıncı barmaq kimidir. Kəsə də bilmirsən, incidəcək. Nə edək? Fiziki qüsurumuzdur təhsilimiz. Mən hesab edirəm ki, elmi dərəcə hesab olunan sənədlər istənilən halda tanınmalıdır. Diplomların tanınması ilə bağlı dünya təcrübəsi Azərbaycanda tətbiq edilməlidir. Niyə? Çünki bu sahədə çalışanların dünya təhsilindən anlayışları yoxdur. Birbaşa qərar qəbul edilməlidir və dünyanın reytinq siyahısında müəyyən yerdə olan universitetlərin istər bakalavr, istər magistratura, istər doktorantura pilləsində olan sənədləri qeyri-şərtsiz olaraq tanınmalıdır. Çünki bir insan bir pillə üzrə yalnız bir dəfə müdafiə etməlidir. Qeyd etdiyiniz məsələ yanlışdır. Mən bunu düzgün yanaşma tərzi hesab etmirəm.\n-Sizcə, universitetlərdə tələbə müəllim arasında qeyri-şəffaf münasibətlərin yaranmasının qarşısını almaq üçün ən effektiv üsul hansı hesab edilə bilər?\n-Bizim insanımızda rahatlıq var. İstəyir ki, əziyyət çəkmədən imtahanlardan keçsin, əziyyət çəkmədən diplom alsın. Qeyri-şəffaf münasibətin yaranmasına ilk olaraq mental dəyərlər təsir göstərir. İkinci təsir göstərən məsələlərdən biri ali təhsil müəssisələrinin tədris planıdır. Yəni, atın qabağına ət, itin qabağına ot qoyurlar. Məsələn, tutaq ki, jurnalistika fakültəsində riyaziyyat fənni tədris olunur. Qeyri-ixtisas fənnidir. Bu zaman həmin tələbə məcbur olur ki, qeyri-şəffaf yollara əl atsın. Azərbaycanda nümunəvi ali təhsil müəssisələri də var, hansı ki, orada qeyri-şəffaf mühit yoxdur. Həmin universitetlərə misal olaraq Ali Neft Məktəbi, ADİU və ADA-nı göstərmək olar. Təbii ki, bunda rəhbərlərin rolu var. O öz müəssisəsində şəffaflıq olmasını istəyirsə, özü nümunə olmalıdır. Rəhbərlər özləri nümunə olsalar, qeyri-şəffaf münasibətlərə yol vermiş şəxsləri cəzalandırsalar, o zaman belə hallar olmayacaq. Azərbaycan universitetlərinin hamısı tələbənin təhsil haqqı ilə maliyyələşir. Universitetlərin gəliri kifayət qədərdir. Amma onlar bu gəlirləri universitetin inkişafı üçün yox, öz şəxsi bizneslərinin inkişafı üçün istifadə edirlər. Bizim rektorların əksəriyyəti biznesmendir, bazar müdiridir, alverçidir və universitetə də alverçi təfəkkürü ilə yanaşırlar. İmtahan vaxtı tələbələri yalandan kəsirlər ki, alt qrupda otursunlar, rüşvətin qanuni forması olan kreditlərini ödəsinlər. Deyirlər ki, bizdə rüşvət yoxdur. Sizdə rüşvət yoxdur, amma imtahan prosesini o qədər qeyri-formal edirsiz ki, o qədər qeyri-sağlam mühit yaradırsız ki, hər universitetdə 40 %-dən çox tələbə alt qruplarda oturur. Normal mühiti olan universitetlərdən biri də Qərb və Xəzər universitetləridir. Xəzər universiteti olduqca ideal bir universitetdir.\nBütün ali təhsil müəssisələrində sağlam mühit istəyiriksə, ilk olaraq siyasi iradə lazımdır. O universitetlərdə rüşvət və qeyri-qanuni tələblər var ki, həmin müəssisələrin rəhbərləri hələ də sovetin kadrlarıdır, müstəqilliyimizin məhsulları deyillər. ADNSU və ADUİ-nun rektorları tələbələrlə bərabər gəzirlər. Amma başqa universitetlərin rektorları gəzəndə, yanlarında bir neçə qatlı mühafizə xidməti daşıyırlar. Siz prezidentin qəbuluna daha rahat düşə bilərsiz, nəinki, onların. Onlar özlərini toxunulmaz şəxs hesab edirlər. Onlar hesab edirlər ki, tələbələr Hindistanda olduğu kimi başqa təbəqənin nümayəndələridirlər, murdar insanlardılar (gülür). Müəllimlər sovet dövründən qalıblar, o dövrdə yazdıqları dissertasiyaları, mühazirələri oxuyurlar, həmin o saralmış vərəqləri oxuyurlar, kitabları hələ də tələbəyə sırıyırlar. Bunların olduğu müddətdə biz heç bir inkişafdan danışa bilmərik. Bu gün bir çox universitetlərin kitabxanaları sevgililərin görüş yeridir. Sakit yerdi, gedib oturublar. Siz bunu gedib ADA-da, Xəzər Universitetində görə bilməzsiz. Amma əksər universitetlərdə görə bilərsiz, sevgililər rahat şəkildə kitabxanada oturublar. Tələbə gününün əksəriyyətini restorana oxşayan universitet bufetində keçirir. Dərs zamanı belə. Çünki o universitetdə sağlam mühit yoxdur. Nə qədər ki, belə olacaq, biz Azərbaycan ali təhsil müəssisələrini dünyanın nəinki ilk minliyində, heç iki minliyində də görə bilməyəcəyik. Hal-hazırda təhsil bətndə ölmüş uşaq kimidir, azad olmaq isəyirsən. Azərbaycan yeganə ölkədir ki, insanlar pul verirlər ki, bizə təhsil verməyin.\n-Adətən, Qərb təhsil sistemində universitet, iş yerləri və əmək birjası arasında çox güclü əlaqə olur. Nəticədə universiteti bitirib işsiz qalanlar nadir hallarda olur. Bu sistemi Azərbaycanda necə tətbiq etmək olar?\n-Çox doğru vurğuladınız. Azərbaycanda təəssüf ki, bu mexanizm yoxdur. Dövlət sifarişli əsaslarda çox böyük bir boşluq var. Sifarişi dövlət verir. Sifarişi verən zaman qeyd olunmalıdır ki, 4 ildən sonra siz harada işlə təmin olunmalısınız? Dünyada böyük şirkətlər özləri ali təhsil müəssisələrinə sifariş verirlər ki, 4 ildən sonra mənim biznes planıma uyğun bu və ya digər göstəricilərə malik olan kadr yetişdir. Bu, bizdə yoxdur. Bizdə işə qəbul zamanı tələblər var. İngilis dilini bilməlidir, fransız dilini bilməlidir, bu və ya digər üstünlüklərə, keyfiyyətlərə malik olmalıdır. Bəs sizin ali təhsil müəssisələriniz həmin keyfiyyəti sizə verirmi? Təəssüf ki, ali təhsil müəssisələrinin vermədiyi tələblər işə qəbul zamanı tələb olunur. Bizim əmək bazarı bizdən bizə verilməyəni istəyir. Başlıca yanlış məhz budur.\n-Son illərdə qəbul ballarının aşağı salınması gələcəkdə kadrlaşmada hansı problemləri yarada bilər?\n-Bu, ciddi problemdir. Amma bir məsələ də var ki, abituriyentlərin ali məktəblərə qəbul zamanı topladıqları bal onların bilik göstəricisi deyil. Sizin 700 bal toplamağınız sizin savadlı olmağınız demək deyil. Test yalnız seçim üsuludur, bilik qiymətləndirmə mexanizmi deyil. Ola bilər ki, kimsə 200 bal toplayıb, daha peşəkar kadrdır, kimsə 700 bal toplayıb, istənilən halda, özünü itirir. Burada qəbul zamanı qüsurlu olan tərəflər də var. Güzəştlər. Məsələn, biri 250 bal toplayıb, amma tarix fənnindən 0 balı var. Gedib həmin o 0 bal topladığı ixtisasa qəbul ola bilər. Biabırçılıq bundadır. Tarixə getmək istəyirsənsə, sən tarixdən minimum 80 % biliyə malik olmalısan. Kadrlar orta məktəblərdə yetişmir, kadrları ali məktəblərdə yetişdirirlər. Bu gün bizim tələbəmiz 400 bal toplayıb tarix fakültəsinə qəbul olur. Müəllim tarixdən sual verir, tələbə cavab verə bilmir. Müəllim ona deyir ki, sən bilmirsən, sən savadsızsan. Bəs bu bura öyrənməyə gəlib də. Əgər bu hazır gələcəkdisə, daha universitetə niyə gəlirdi? Mən 4 il bakalavr, 2 il magistratura, 3 il də doktorantura oxumuşam. Mən bu 9 ildə oxuduğumun əvəzinə 4 ilə kitabxanada daha çox şey öyrənərdim. Deməli, bizim ali təhsil müəssisələrimiz bilik verə bilmir. Çatışmazlıq budur.\nBalların kütləvi şəkildə aşağı düşməsinin əsas səbəblərindən biri də insanlarda arxayınçılığın olmasıdır. Deyir ki, onsuz da 200 balla keçəcəm. 250-dir? Eybi yox, plan yerini doldurmaqdan ötrü endirəcəklər 200-ə. Universitetlər planı doldurmaqda maraqlıdırlar, keyfiyyətin olub-olmamasında yox. Ali məktəblərə birinci qəbul. Plan dolmadı, qardaş, birini də eləyək. Üçüncü var, gəl, xahiş edirəm, gəl. Tək məqsəd yerlərin dolmasıdır. Bu belə olmamalıdır axı. Sən 1 dənə adam qəbul elə, amma yetişdir və öz prinsipindən geri dönmə. Xaricdə 1000 plan yerindən 100-ü dolur, 900-u boş qalır. Keçidi aşağı salmırlar, çünki onlara müəyyən keyfiyyət lazımdır, öz prinsipiallıqlarını qoyublar ortaya. Amma bizimki nə edir? 250 qoy. “Yox e, dolmadı”. Salır 200-ə. Görür ki, yenə dolmadı. Sonra da “Ay qardaş, iki dənə fəndən 0-ın olsa da, gəl, problem yoxdu”. Axırda kampaniya keçirir: Birinci ilin pulunu ödəyənə ikinci ilin pulu hədiyyə. Üzr istəyirəm, elə bil bazarda kartof satırlar. Ali təhsil müəssisəsi dilənçi funksiyasını yerinə yetirməməlidir. Ali təhsil müəssisələri giriş qapısını açıq qoymalıdır, geniş eləməlidir, çıxış qapısını isə daraltmalıdır. Bizdə elə deyil. Məsələn, Liverpool universiteti hər il 110000 nəfər qəbul edir. Amma 4 ildən sonra cəmi 6000 adam bitirə bilir, 100000 nəfər semestrda kəsilir. Amma Azərbaycanda necədir? 30000 nəfər qəbul olur, 4 ildən sonra 40000 nəfər bitirir. Bunlar balalayırlar, çoxalırlar. Ordan gəlirlər, burdan gəlirlər. Bizdə ali məktəbə qəbul olmaq çətindir, bitirmək isə asandır. Amma bu, əksinə olaraq dəyişməlidir. Qəbul əlçatan olmalıdır, bitirmək çətin olmalıdır. Çıxış qapısı nə qədər daralsa, keyfiyyət də o qədər artar. Azərbaycan müəllimlərinin diaqnostik qiymətləndirməsi keçirildi, nəticələr biabırçılıq idi. Müəllim öz ixtisasından 10 % biliyə malik deyil. Təsəvvür edə bilirsiz? Siz öz bilmədiyinizi başqasına necə öyrədə bilərsiz? Ayıbdır, həqiqətən, çox ayıbdır.\n-Xaricdə təhsil üzrə dövlət proqramının yeni formatı nə zaman elan olunacaq və hansı yeniliklər gözlənilir?\n-Azərbaycan rəqabətə davamlı kadr hazırlığını həyata keçirməlidir. Buna görə də dövlət tərəfindən 2007-2015-ci illərdə xaricdə təhsil üzrə dövlət proqramı hazırlandı. Burada məqsəd budur ki, dünya təhsilini bilən, dünya iqtisadiyyatından anlayışı olan kadrlar gəlsin. Mən belə hesab edirəm ki, növbəti dəyişikliyə xaricdə təhsil alanların məcburi şəkildə geri qayıdıb burada işləmələri əlavə ediləcək.


ABŞ sazişdən çəkiləcək\nABŞ yeni suyu bulandırır: Tarixi sazişdən çəkiləcək\n06:09 20.03.2018 (Yenilənib 04:57 20.03.2018)\nDonald Tramp may ayında uzadılması nəzərdə tutulan sazişi bu dəfə uzatmayacaq və müqavilədən çəkiləcəyini açıqlayacaq\nBAKI, 19 mart — Sputnik. Amerika Birləşmiş Ştatları İranla altılıq ölkələri arasında imzalanan nüvə sazişindən çıxacaq. Sputnik Azərbaycan "The Guardian"a istinadən xəbər verir ki, bunu Respublikaçı senator Bob Corker deyib.\nSenator bildirib ki, prezident Donald Tramp may ayında uzadılması nəzərdə tutulan sazişi bu dəfə uzatmayacaq və müqavilədən çəkiləcəyini açıqlayacaq.\n"Tehranla razılaşdırılan və imzalanan saziş çox uğursuzdur. ABŞ bu işə lap öncədən əl qoymamalı idi. Ancaq təəssüf ki, bu baş verdi. Ziyanın yarısından dönmək də uğurdur" – Bob Corker qeyd edib.\nimtina, müqavilə, İran, Amerika Birləşmiş Ştatları


Qərbin yeni Rusiya planı: Ölkəni parçalayacaq, yoxsa dizə gətirəcək?\nABŞ Dövlət Xəzinəsinin prezident Vladimir Putin istisna olmaqla, Rusiyanın bütün hakimiyyət üzvlərinə qarşı sanksiya tətbiq etməsindən sonra bu ölkənin Maliyyə Nazirliyi növbəti sanksiya siyahısını təqdim edib.\n“Cümhuriyət” qəzeti xarici KİV-lərə istinadən xəbər verir ki, siyahıda Rusiyanın 38 biznesmeni, rəsmi şəxsi və şirkətinin adı var. Qeyd edək ki, keçmiş rusiyalı casus Sergey Skripalın İngiltərədə zəhərlənməsindən sonra ABŞ hökuməti ölkədəki bütün Rusiyadan olan deputatları deportasiya edib. Avropa İttifaqı ilə yanaşı, rəsmi Vaşinqton da Moskvanı casusu zərhərləməkdə ittiham edir.\nRusiyanı parçalamaq istəyirlər, yoxsa, zəiflətmək?\nXatırladaq ki, ABŞ 2016-cı ildə keçirilən prezident seçkilərinə Rusiyanın müdaxilə etdiyi ittihamını irəli sürərək, Moskvaya qarşı sanksiyaları sərtləşdirmək qərarı verib. Lakin Skripalın zəhərlənməsində iştirak etdiyi ittihamı kimi, seçkilərə müdaxilə etdiyi iddiaları da öz rəsmi təsdiqini tapmasa da, Amerika və Aİ hər 6 aydan bir Rusiyaya qarşı sanksiyaları sərtləşdirir. Növbəti sanksiya qərarlarında Qərbin əsas iddiası isə Rusiyanın Ukrayna ərazilərini işğalda saxlaması ilə bağlıdır. Yəni, ittihamları qarşısında heç bir hüquqi cavab tapmayan Qərb Ukrayna böhranını əsas gətirərək, sanksiya siyasətini davam etdirir.\nAnalitiklər Rusiyaya qarşı sərtləşən sanksiya siyasətinin tərəflər arasındakı geosiyasi qarşıdurmanın tərkib hissəsi kimi qəbul edirlər. Belə ki, Suriyada Rusiya qarşısında ağır məğlubiyyətə uğrayan ABŞ digər yandan, bu ölkənin Ukrayna üzərindəki nüfuz dairəsini də zəiflətməkdə çətinlik çəkir. Üstəgəl, Şərqi Avropa üzərində təzyiqlərini artıran Moskva rəqiblərinin bu bölgələrdəki nüfuz dairələrini böyük ölçüdə qıra bilib. Buna görə də Rusiya ilə açıq qarşıdurmadan çəkinən Qərb sanksiyalara ümid edir və bununla federasiyanı daxilindən çökdürə biləcəyinə inanır. Putin ətrafındakı nüfuzlu oliqarxlar və dövlət adamlarını hədəfə almaqla, Rusiyanı daxildən çökdürmək siyasətini sərtləşdirir.\n“Rusiyanı zəiflədib hakimiyyəti dəyişmək istəyirlər”\nPolitoloq Məhəmməd Əsədullazadə “Cümhuriyət” qəzetinə açıqlamasında bildirib ki, Qərbin Rusiyaya qarşı iqtisadi sanksiyaları, bu ölkənin təhlükəli siyasi planlarının qarşısını almağa yönəlib. Rusiyanın supergüc olduğunu deyən politoloq qeyd edib ki, Vladimir Putin hakimiyyətə gəldikdən sonra izlədiyi ikiqütblü dünya yaratmaq siyasəti ABŞ-la Rusiyanın maraqlarının toqquşmasına zəmin yaratdı: “2008-ci ildə Gürcüstana edilən hərbi müdaxilə, Şərqi Avropada destablizasiyanın yaradılması; Krımın Ukraynadan anneksiyası və Suriyaya hərbi müdaxilə bu ölkəyə qarşı iqtisadi sanksiyaların sərtləşməsinə gətirib çıxardı. Putinin 2016-cı ildə ABŞ-da keçirilən prezident seçkilərinə müdaxiləsi, Qərb ölkələrinə qarşı Moskvadan edilən kiberhücumlar və Skripalın müəmmalı formada zəhərlənməsi Rusiyaya qarşı edilən hücumların müstəvisini genişləndirdi.\nHesab edirəm ki, bu təzyiqlərdə Qərbin əsas məqsədi Rusiyanı parçalamaq yox, zəiflətməklə diqqətini daxili problemlərinə çəkməkdir. Bununla da bir sıra geosiyasi planlarının qarşısını almağa çalışır. Hesab edirəm ki, Rusiyanı Yeltsin dönəminə - daxili anarxiya illərinə qaytarmağa cəhd edirlər. Bu baxımdan, uzun müddət Putinin Qərblə toqquşması davam edəcək. Qərb də mövqeyindən əl çəkməyəcək. Rusiya aqressiyasını yumşaltmayana qədər sanksiyalar davam edəcək. Əsas məqsəd də Rusiyada hakimiyyət dəyişikliyinə nail olmaqdır”.\noxunma: 11843 Tarix: 10-04-2018 15:38


“Cell”in başına nə gəldi? - JAMnews\n“Cell”in başına nə gəldi?\nYayın ən çox gözlənilən premyeralarından biri, Stiven Kinqin “Cell kitabı əsasında çəkilən film iyulun 8-də prokata çıxdı. Elə həmin gün kino tənqidçisi Odi Hebderson “Rogerebert üçün yazdığı resenziyada filmin kitabın ideyasını məhv etdiyini bəyan etdi. Özü də bu, heç də ən pis resenziya deyildi.\nFilmin əsas qəhrəmanı, yazıçı, qrafik romanlar müəllifi Klayton (Con Kyusak) və onun təzə tanışı Tomas (Semuel L.Cekson) “zombi apokalipsisi nəticəsində sağ qalmış az adamlardandır. Yazıçı oğlunu qaytarmağa, Tomas isə sadəcə sağ qalmağa çalışır.\nBir çox digər işlərində olduğu kimi, Kinq geniş yayılmış qorxulardan istifadə edərək, onları ədəbiyyat şedevrlərinə və ya ən azı yaxşı romanlara çevirir. “The Tommyknockersdə (“Tomminokerlər) uçan naməlum obyekt, “Itdə (“O) kloun, “Pet Sematary (“Ev heyvanları qəbiristanlığı) filmində isə yaxın adamın ölümüdür. “Cell filmində Kinq müasir kommunikasiya vasitələri – hiyləgər və hər yerdə olan mobil telefonlar qarşısında olan qorxu hissinə müraciət edir.\nStiven Kinqin tək istedadlı yazıçı deyil, həm də ssenari müəllifi olduğunu az adam bilir. Son 15 il ərzində o, öz kitabları əsasında ssenari hazırlamaqla məşğuldur. Düzdür, əvvəllər də bunu edib. Bunun üçün köhnə “Qarşıdurma mini serialını xatırlamaq kifayətdir. “Nəyinsə yaxşı olmasını istəyirsənsə, öz əllərinlə et, – görünür, Kubrik müəllifin heç də xoşuna gəlməyən “The Shining (“Şəfəq) əsərini ekranlaşdırandan sonra “qorxulu filmlər kralı bu şüarla yaşayır.\n“Cell isə tamam başqa məsələdir\nƏvvəllər də tez-tez olduğu kimi, Kinqin rejissor sarıdan bəxti gətirmədi. “Dimension Films bu rola gənc, istedadlı rejissor və ssenari müəllifi olan Elay Rotu götürmək istəyirdi. Bu rejissor öz ssenarisi əsasında çəkdiyi qanlı “Hostel trilleri ilə məşhurlaşdı (bundan başqa da o “Inglourious Basterds (“Şərəfsiz yaramazlar) filmində oynayır). Amma naməlum səbəb üzündən studiya rejissor kimi heç nə ilə yadda qalmayan, uzun illər boyu ancaq üç film çəkən, bunlardan biri də “Anomal hadisələrin sikveli olan Tod Uilyamsı təyin etdi. Yəni bu rejissor iki məşhurlaşmayan dram və kameraları lazımi yerlərdə quraşdıraraq, əvvəlki filmin ssenarisini qarşısına qoyub, kadrları kəsməli olduğun film çəkib.\nAmma bu gün hər şeyi studiyalar həll edir. Və Kinqə ikinci ssenari müəllifi kimi bir az da təcrübəsiz olan Adam Aleksi sırıdılar (o bir dənə də olsun orijinal ssenari yazmayıb). Yeri gəlmişkən, tanınmış müəllifə “özündən çıxmağa imkan verməyən “studiyanın adamını qoşmaq yeni yaranan tendensiyadır. Onda da IMDb-da ayrıca nəzarətçi qrafası olmalıdır.\nƏslində, hər şey o qədər də pis deyil. Əsası odur ki, bu Kinqdir, buna görə də istənilən halda bu qorxulu film bütün qalan bu qəbildən olan ekran əsərlərinin fonunda udur. Burada bir dənə də olsun skrimer yoxdur! Bu isə zəmanəmizdə nəinki nadir haldır, belə şey ümumiyyətlə yoxdur.\nKitabı korlamaq üçün yaxşıca çalışmaq lazımıydı və bu mənada rejissor həqiqətən də əlindən gələni edib. Əvvəlcədən kütləvi səhnə aktyorlarının süni oyunu nəzərə çarpır, kamera filmin sonuna qədər əsir, final isə 90-cı illərdə RPG-dən olan keyfiyyətsiz video-montajı xatırladan video sıranı nümayiş etdirir.\nFilmin süjeti korlansa da, bu bizə kinonun əvvəlində görünə bildiyi kimi, zombi filmi deyil. “Cellin rejissurası digər müasir qorxulu filmlərlə müqayisədə çox zəif olsa da, süjet dönüşləri bizi dəhşətə salır və bu bizim adət etmədiyimiz dəhşət hissidir.\nKinqin yenə də rejissor sarıdan bəxti gətirmədi, necə ki, hazırda televiziyada mini serial şəklində gedən, bu yaxınlarda ekranlaşdırılan çox gözəl “11.22.63 romanının ekranlaşdırılması zamanı bəxti gətirməmişdi. Əvvəllər də belə olub. Amma “Cellin və daha yaxşı çəkilən müasir qorxulu filmlərin yaratdığı ümumi təəssüratın müqayisəsini aparsaq, o sırf süjet xətti baxımından udur, bu sahədə onun ümumiyyətlə rəqibləri yoxdur.\nBaşqa sözlə desək, bu şedevr deyil, filimin çoxlu sayda nöqsanları var, amma qorxulu filmə baxmaq fikrinə düşmüsüzsə, məhz bu filmə baxmağa gedin.\nTəəssüflənəcəyimiz yeganə məqam ondan ibarətdir ki, daha bacarıqlı əllərdə (eyni aktyor tərkibi ilə) film əla alına bilərdi.\nSkrimer monstrun qəflətən görünməsi ilə kəsilən uzun sürən sükut müddətidir. Yüz faizlik effekt verdiyi üçün kinoda tez-tez istifadə olunur.\nDərc edilib 03.08.2016


2021-06-06 15:46:00 203\nAZƏRTAC xəbər verir ki, bu fikirləri Azərbaycan Prezidentinin köməkçisi Hikmət Hacıyev Kəlbəcərdə xidməti vəzifəsini yerinə yetirərkən minaya düşərək həlak olan AZƏRTAC-ın müxbiri Məhərrəm İbrahimovla vida mərasimində söyləyib.\nŞəhid jurnalistlərə Allahdan rəhmət diləyən Hikmət Hacıyev deyib: “Mən Prezident İlham Əliyevin tapşırığına əsasən buradayam. İlk növbədə, cənab Prezidentin, hörmətli Birinci vitse-prezident Mehriban xanım Əliyevanın adından mərhumun ailəsinə, yaxınlarına dərin hüznlə başsağlığı verirəm.\nPrezidentin köməkçisi qeyd edib ki, müharibə dövründə Ali Baş Komandanın rəhbərliyi altında Azərbaycan əsgərləri ilə çiyin-çiyinə Azərbaycan jurnalistlərinin, Azərbaycan mediasının da rəşadətinin şahidi olduq. “Onlar ön cəbhədə idilər. Ermənilərin vəhşiliyini əks etdirən foto və videoları bütün dünya ictimaiyyətinə çatdırırdılar. Kəlbəcərdə həlak olan qardaşlarımızın gördüyü iş də bu gərəkli fəaliyyətin tərkib hissəsi idi. Faciə ilə bağlı bütün beynəlxalq təşkilatlara müraciət olunub, bu vəhşilik dünya ictimaiyyəti tərəfindən qınanmalıdır”, - deyə Hikmət Hacıyev vurğulayıb.\nAzərbaycan ilə Qazaxıstan arasında dünya...\nBaş Prokurorluq hərbi qulluqçunun intiha...\nPrezident İlham Əliyev Sumqayıt Məhkəmə ...\n“Azərbaycanın milli təhlükəsizliyi: təhd...\nBaş Prokurorluq: Gəncənin Ermənistan sil...


İmişli sakini: Adam uşaqdan da utanır - Meydan.TV\nBaşlıq: Sevil Məmmədova\nİmişli sakini: Adam uşaqdan da utanır\nTarix: 9 İyun 2021\n“İnsanların dolanışığı o qədər ağırdır ki, həyətlərindəki fəhləlik işinə də pul xərcləmirlər”\n66 yaşlı İmişli sakini Sevil Məmmədovanın ailəsi dəmir yığmaqla məşğuldur. Küçədən yığdıqları dəmirləri satıb, dolanırlar. Deyir, bəzən günlərlə əllərinə normal material keçmir. Bu zaman pulları da olmur. Belə günlərdə 5 nəfərlik ailənin dolanmağı çətinləşir:\n“Aztəminatlı ailəyik, rayon yeridir, normal iş də yoxdur. Pandemiya dövrüdür, başlanğıcda insanlara kömək etdilər, sonradan onu da dayandırdılar. Onu da deyim ki, həmin vaxt icra hakimiyyətinin nümayəndələri məhəlləmizdəki kasıb ailələrə yardım payladı, biz kənarda qaldıq”.\nSevil Məmmədova deyir ki, pandemiyadan əvvəl oğlu şadlıq evlərində ofisiantlıq edib. Bəzən fəhləliyə də gedirmiş:\n“Ancaq pandemiyadan sonra toylar dayandı, ofisiant işi batdı. İnsanların dolanışığı o qədər ağırdır ki, həyətlərindəki fəhləlik işinə də pul xərcləmirlər, gördüklərini özləri görür, görmədikləri də qalır. Elə özüm də həyət-bacalarda iş olanda gedirdim. İndi heç bir iş yoxdur. Budur bir ildən artıq müddətdir ki, əzab-əziyyət içindəyik”.\nSevil Məmmədova deyir ki, indi əllərində qalan yeganə iş dəmir toplamaqdır. Oğlu bütün günü küçələrdə dəmir toplayır, axşamlar topladığını aparıb təhvil verir, ordan aldığı pulla ərzaq alıb evə dönür:\n“Daha uşaqlar makaronun üzünə baxmırlar, beziblər. Nə qədər eyni şey bişirmək olar? Adam uşaqdan da utanır. Düzdür, mənim pensiyam var, 230 manat alıram. Amma özümün də min bir dərdim var, yaşlı adamam, iynə-dərmana verirəm. Çox vaxt hər şeyə çatmır da”.\nSevil Məmmədova çətinliklə yeridiyini söyləyir. Həkimə getməlidir, ancaq pulunu toplaya bilmir:\n“Çəliklə gəzirəm, həkimə getmək lazımdır, pul yoxdur. Problemlərim olmasa, canım sağlam olsa, inanın özüm də işləyib dolanardım. Qalmışam 230 manatlıq pensiyanın ümidinə. Onunla dolanmaq olar? Heç nəyə çatmır. Pensiya olduğu kimi qalır, amma dərman qiymətləri, ərzaq günü-gündən bahalaşır. Mənim də oynaqlarım yeyilir, dərman-iynə lazımdır, birini alıram, biri qalır. Hər şey od qiymətinədir. Bəzi aylar işıqdan, sudan, qazdan, nə bilim uşaqların boğazından kəsib özümə dərman ala bilmirəm”.\nSevil Məmmədovanın digər oğlu Bakı şəhərində kirayədə qalır, alver edir, birtəhər dolanırmış. Deyir, pandemiya vaxtı hər yer bağlandı. İşləmədikcə, qaldığı evin kirayəsini də ödəyə bilməyib. Bir ara onlar da İmişliyə gəlib:\n“Bir evin içində 9 nəfər olduq. Zülm çəkdik. Heç nəyi çatdıra bilmirdik, dolanmaq olmurdu. Dəfələrlə aidiyyatı qurumlara demişik, kömək əli uzadan olmayıb. Nolar, bizə də yardım etsinlər. Ya da bu restoranları açsınlar, camaat toylarda ofisiantlıq edib, dolanırdı. Heç deyilsə, buna şərait yaratsınlar. Bu gün rayonlarda minlərlə insanın gəliri toyxanalardan çıxır. Camaat necə dolanmalıdır?”\nİmişli Rayon İcra Hakimiyyətindən ailənin vəziyyəti ilə maraqlanacaqlarını deyiblər:\n“Pandemiya vaxtı çox ailəyə yardımlar olundu. Kasıb insanlara ərzaq paketləri paylandı. Bizə müraciət etməyiblər, etsəydilər, onlara da kömək olardı. Restoranlarda toyların olmaması isə bizim qərarımız deyil. Pandemiya ilə mübarizə üçün atılmış addımdır”.\n2019-cu ilin sonu Çində yaranıb dünyaya yayılan COVİD-19 virusundan indiyə qədər 3.7 milyondan çox şəxsin vəfat etdiyi açıqlanıb.\n2020-ci il martın 11-də Dünya Səhiyyə Təşkilatı koronavirusu pandemiya elan edib. Bundan sonra bir çox ölkədə olduğu kimi Azərbaycanda da ictimai iaşə obyektləri bağlanıb, toy və yas məclislərinin təşkilinə qadağalar qoyulub.\nqısa linklər: http://mtv.re/ygzndh\n"Müharibədə yaralanandan sonra on bir ay yataq xəstəsi oldum"


Lent.az | IKT - “Lenovo” 2 yeni noutbuk satışa çıxardı\n17 Aprel 2018 / 11:47\n“Lenovo” 2 yeni noutbuk satışa çıxardı\n“Lenovo” şirkəti yeni noutbuk modellərini satışa çıxarıb.\nİKT.lent.az-ın xəbərinə görə, “Lenovo Air 2018” və “Lenovo 7000” modelləri şirkətin Çin bölməsi tərəfindən buraxılır və cihazları hazırda yalnız “JD.com” saytı vasitəsilə əldə etmək olar.\n“Lenovo Air 2018” metal korpusa malik olsa da, çəkisi cəmi 1,95 kiloqramdır. Ekran 15,6 ölçüdədir, “Intel Core i7” və “Core i5” prosessorları və “NVIDIA GeForce MX150” qrafik prosessoru ilə təchiz olunub. Noutbuk 8 Gb operativ yaddaşa sahibdir, disk 256 Gb-dir. Barmaq izi skaneri də var.\nCihazın “Core i5” versiyasının Çin bazarında qiyməti 925 dollar, “i7” versiyası isə 1115 dollardır.\n“Lenovo 7000” noutbuku da metal korpusa malikdir, lakin üç tərəfdən çərçivəsizdir. Displey 14 düym, sərt disk 2 terabaytdır, “AMD Radeon 535” videokartı var. Bu cihaz da “Core i7” və “Core i5” versiyalarına sahibdir və 8 Gb operativ yaddaşa sahibdir.\n“Lenovo 7000” notubuku “Lenovo Air 2018”dən çox az ucuzdur.


Universitetə daxil olmaq üçün sənədlərin tanınmasında yeniliklər olacaq\n26 Dekabr 2020 - Şənbə 13:20 249 nəfər oxuyub\nBu il Təhsildə Keyfiyyət Təminatı Agentliyi ortalama icra müddəti 30 gün olmaqla tanınma ilə bağlı 3 000-ə qədər müraciətin icraatını yekunlaşdırıb, başqa sözlə, 20 000-ə qədər sənədin ekspertizasını həyata keçirilb.\nAgentlikdən verilən məlumata görə, il ərzində daxil olmuş müraciətlərin 80-nin icrası müsbət qərarla yekunlaşıb.\nQeyd olunub ki, tanınma ilə bağlı daxil olmuş müraciətlərin icra müddəti əvvəlki dövrlə müqayisədə 3 dəfəyə qədər azalıb.\nEyni zamanda növbəti ildən ali təhsil pilləsi (bakalavriat və magistratura səviyyələri) ilə yanaşı, ali təhsil pilləsinə daxil olmaq hüququ verən təhsil sənədlərinin (attestat, subbakalavr və s.) də tanınmasının həyata keçirilməsi və vətəndaşların rahatlığı baxımından bir çox yeniliklərin tətbiqinə başlanılması nəzərdə tutulur.\nAgentliyin tanınma ilə bağlı digər fəaliyyət istiqaməti vətəndaşların peşə təhsili üzrə qeyri-formal və informal təhsil formaları vasitəsilə əldə etdikləri bilik, bacarıq, səriştə və təcrübənin qiymətləndirilməsi və tanınmasının həyata keçirilməsidir. Bununla əlaqədar ilk dəfə bu ilin sentyabr ayında Gəncə şəhərində “quru inşaat” ixtisası üzrə pilot qaydada qiymətləndirmə prosesi həyata keçirilib və müsabiqə qalibləri müvafiq modul üzrə sertifikatlarla təltif olunub.\nHazırda bir sıra digər modullar üzrə imtahanlar həyata keçirilməkdədir (cari ildə 20 nəfər “bərbər” ixtisası üzrə bilik imtahanından keçib). Növbəti ilin əvvəlindən başlayaraq bu sahədə vətəndaşlara göstərilən xidmətin keyfiyyəinin yüksəldilməsi, ekspert bazasının təkmilləşdirilməsi və prosesin elektronlaşdırılması istiqamətində müvafiq işlərin görülməsinə başlanılacaq.\nUniversitetə, daxil, olmaq, üçün, sənədlərin, tanınmasında, yeniliklər, olacaq,\n“Qarabağda hərbi əməliyya...


786 nəfər şəxs peşə hazırlığı və əlavə təhsil kurslarına cəlb edilib | Xalq Qəzeti\n786 nəfər şəxs peşə hazırlığı və əlavə təhsil kurslarına cəlb edilib\n19.04.2018 18:48 | Oxunma sayı: 514\nİşçi qüvvəsinin əmək bazarının tələblərinə uyğunlaşdırılması tədbirlərinin davamı olaraq, bu ilin yanvar--mart aylarında Əmək və Əhalinin Sosial Müdafiəsi Nazirliyi (ƏƏSMN) 786 nəfər şəxsi peşə hazırlığı və əlavə təhsil kurslarına cəlb edib.\nOnlardan 750 nəfər əvvəllər peşə və ya ixtisasları olmayan, yaxud peşə vərdişlərinə uyğun gələn iş tapılmayan şəxslər olduğundan nazirlik yanında Dövlət Məşğulluq Xidmətinin (DMX) xətti ilə onlar üçün əmək bazarında rəqabətqabiliyyətli peşələr üzrə peşə hazırlığı və əlavə təhsil kursları təşkil olunub. Peşə tədrisində ənənəvi təlim üsulları ilə yanaşı, modul təlim proqramları da tətbiq olunur ki, bu da müvafiq peşələrin daha asan və nəzəri biliklərlə yanaşı, praktik bacarıqların aşılanması yolu ilə qısa müddətdə öyrədilməsinə imkan yaradır.\nSon üç ayda 36 nəfər sağlamlıq imkanları məhdud gənc isə ƏƏSMN yanında Dövlət Sosial Müdafiə Fondunun 1 saylı Sağlamlıq İmkanları Məhdud Gənclərin Peşə Reabilitasiya Mərkəzinə peşə təliminə qəbul olunub. Mərkəzdə təlimə qəbul edilən gənclər burada dövlət hesabına yataqxana və yeməklə, tibbi-fizioterapevtik xidmətlə də təmin olunur və sosial reabilitasiya yönümlü tədbirlərə cəlb olunurlar.\nPeşə hazırlığı və əlavə təhsil kurslarını bitirən bütün şəxslərə peşə sertifikatları təqdim edilir və onların yeni peşələri üzrə məşğulluğunun təminatı üçün müvafiq işlər aparılır.\nGənclərin əmək bazarına daha tez inteqrasiya olunmasında onların işəgötürənlərin tələblərinə uyğun düzgün peşə və ixtisas seçimi mühüm rol oynayır. Gələcəkdə gənclərə bu sahədə kömək göstərilməsi üçün DMX tərəfindən peşəyönümü tədbirləri davam etdirilir. Yanvar--mart aylarında bu tədbirlərə əsasən ümumtəhsil məktəblərinin yuxarı sinif şagirdlərindən ibarət 40 262 nəfər gənc cəlb olunub. Onlara mövcud əmək bazarı, işəgötürənlərin peşə və ixtisaslara olan tələbləri barədə məlumatlar, gələcəkdə uğurlu karyera qurmaları məqsədilə peşəyönümü məsləhətləri verilib.


AMEA-nın Fizika İnstitutundan oğurluq edən şəxslər saxlanılıb\nHadisə 15 Fevral 2012 11:09 (UTC+04:00)\nAzərbaycan, Bakı, 15 fevral / Trend müxbir K.Zərbalıyeva/\nÖtən ilin oktyabrında Azərbaycan Mili Elmlər Akademiyasının Fizika İnstitutunun direktoru Çingiz Qacarın iş otağından oğurluq edən şəxslər saxlanılıb.\nBakı şəhər Baş Polis İdarəsindən Trend-ə verilən məlumata görə, ötən ilin oktyabrında Fizika İnstitutunun direktoru Çingiz Qacarın iş otağından açıq qapıdan keçmə yolu ilə detalları ilə birlikdə kompyuter oğurlanıb.\nYasamal Rayon Polis İdarəsinin 28-ci polis bölməsinin əməkdaşlarının keçirdikləri əməliyyat tədbirləri nəticəsində oğurluqda şübhəli bilinən Bakı şəhər sakinləri Xəqani Hüseynov və Elşən Quliyev fevralın 14-də tutulublar.\nAraşdırma zamanı müəyyən edilib ki, onlar ötən il iyulun 30-da A.Şərifzadə küçəsində yaşayanlar Nazir İbrahimovun evindən kondisioner, Pərviz Əhmədovun mənzilindən isə qızıl boyunbağı oğurlayıblar.\nDaha sonra onlar bu il yanvarın 3-nə keçən gecə A.Şərifzadə küçəsində yerləşən köşkdən açar seçmə yolu ilə pul, danışıq kartları, tütün, ərzaq məhsulları, yanvarın 23-də Vasif Abbasova məxsus 27 göyərçin, fevralın 13-də Növrəstə Şahverdiyevə məxsus köşkdən qıfılı sındırma yolu ilə meyvə və qazan dəsti, Arif Şirəliyevə məxsus emalatxanadan isə qapını sındırma yolu ilə elektrik cihazları oğurlayıblar.\nOnlar barəsində cinayət işi başlanıb, istintaq aparılır.


Abşeronda AĞIR QƏZA - Azadliq Xeber\n28.08.2015 / 10:20 xeber –\nBu gün Abşeron rayonunda ağır yol qəzası baş verib. Lent.az Fövqəladə Hallar Nazirliyinin saytına istinadən xəbər verir ki, Böhran Vəziyyətlərində İdarəetmə Mərkəzinə Abşeron rayonu ərazisində "Mercedes" və "VAZ" markalı 2 minik avtomobilinin toqquşması barədə müraciət daxil olub.\nDərhal nazirliyin müvafiq xilasetmə qüvvələri hadisə yerinə cəlb olunub. Hadisə yerində əməliyyat şəraiti qiymətləndirilərkən məlum olub ki, “VAZ” markalı minik avtomobilinin sürücüsü deformasiyaya uğramış avtomobildə sıxılmış vəziyyətdə qalıb. Xilasedicilər təhlükəsizlik qaydalarına riayət etməklə sıxılmış vəziyyətdə qalmış vətəndaşı avtomobildən çıxarıb və aidiyyəti üzrə təhvil veriblər. Əməliyyat saat 08:35-də başa çatıb.


Rüşvət ittihamı ilə həbs edilən “Fakt Araşdırıcı-N” MMC-nin direktoru Zeynal Məmmədovun cinayət işi üzrə məhkəmə prosesi başa çatıb.\nTeleqraf.com xəbər verir ki, Bakı Ağır Cinayətlər Məhkəməsində Eldar İsmayılovun sədrliyi ilə baş tutan prosesdə təqsirləndirilən şəxsə hökm oxunub.\nZaur Məmmədov 9 il müddətinə azadlıqdan məhrum edilib.\nİttihama görə, “Fakt Araşdırıcı-N” MMC-nin vəzifəli şəxslərinin qanunsuz əməlləri barədə Baş Prokuror yanında Korrupsiyaya Qarşı Mübarizə Baş İdarəsinin 161 nömrəli Qaynar xətt əlaqə mərkəzinə daxil olmuş vətəndaş müraciətləri əsasında cinayət işi başlanıb.\nXatırladaq ki, Zaur Məmmədov bundan əvvəldə mühakimə olunub. Həmin dövrdə onun barəsində Qida Təhlükəsizliyi Dövlət Agentliyindən daxil olmuş material əsasında Baş prokuror yanında Korrupsiyaya qarşı Mübarizə Baş İdarəsində istintaq aparılıb.\nZaur Məmmədov həmin dövrdə 8 il 6 ay azadlıqdan məhrum edilmişdi.\nZeynal Məmmədovun 72 yaşı var.\nhökm Bakı Ağır Cinayətlər Məhkəməsi


“Eləbil dünyanın bütün problemləri Amerika prezidentlərinin dilindən asılıdır” – Deputat hiddətləndi - Günün Səsi "Eləbil dünyanın bütün problemləri Amerika prezidentlərinin dilindən asılıdır" - Günün Səsi\n“Eləbil dünyanın bütün problemləri Amerika prezidentlərinin dilindən asılıdır” – Deputat hiddətləndi\n25 Aprel 2021 16:20\n“Amerikanın 1915-ci ildə baş verən hadisənin reallıqlarını, sübutları, həqiqəti bir kənara qoyub, Türkiyəyə qarşı soyqırım iddiasını irəli sürməsi tarixi və insanlığın yaddaşını saxtalaşdırmaq cəhdindən başqa bir şey deyil. Bu, Osmanlı imperatorluğuna və onun varisi olan Türkiyəyə qarşı düşmən münasibətin tərkib hissəsidir”.\nBu sözləri Gununsesi.info-ya Milli Məclisin deputatı, Vətəndaş Həmrəyliyi Partiyasının sədri Sabir Rüstəmxanlı deyib. Onun fikrincə, Amerika prezidenti Co Baydenin “erməni soyqırımı”nı tanınması erməniləri müdafiə etməkdən çox Türkiyəyə problem yaratmaq, təzyiq göstərmək niyyəti daşıyır:,\n“Türkiyə dəfələrlə sənədlərin, arxivlərin açılmasını tələb və təklif edib. Ermənilərin hansı səbəblərdən və necə köçürüldüyü, ölkənin bir ucundan, digərinə yerləşdirilməsi aydınlaşdırılsın. Burada heç bir soyqırımdan söhbət getmir. Milyon yarım erməni öldürülübsə, onların kütləvi məzarları hanı? Anadoluda ermənilərin, rusların öldürdüyü türklərin kütləvi məzarlıqları var, amma bir dənə də erməni məzarlığı yoxdur. Deməli, bu uydurmadır.\nAmerikanın əlində olan gizli sənədlər və məlumatlar açıq-aşkar göstərir ki, erməni soyqırımı deyə bir şey yoxdur. Amerikalı mütəxəssislər, alimlər, kəşfiyyat xidməti bunu sübut edib və prezidentlərinə məlumat veriblər. Ona görə, Amerikanın indiyə qədərki prezidentləri heç biri soyqırımı deməyib.\nBu 78 yaşlı qoca, yolu düzgün yeriyə bilməyən, pilləkəndə büdrəyən, düşüncəsi də buna uyğun olan Bayden ermənilərin könlü xoş olsun deyə, onlara bir sürü tərif, mədhiyyə deyir.\nBayden soyqırımı deyərək ilk növbədə Türkiyə ilə əməkdaşlıq, strateji müttəfiqlik şərtlərini pozur, NATO daxilindəki münasibətlərə mənfi təsir göstərir. Bayden bununla da kifayətlənməyərək, siyasi, hərbi, əxlaqi normaları ayaq altına atır. Ona görə, bütün Türkiyə cəmiyyəti və Azərbaycan xalqı, ölkə rəhbərlikləri səviyyəsində buna etirazını bildirir. Türkiyəyə atılan çirkab, qardaş ölkənin ittiham edilməsi, həm də bizə qarşıdır.\nErmənilər Osmanlı ərazisində yaşayaraq, ruslara casusluq edirdilər. Ermənilər yerli əhaliyə zülm etdiyinə görə, Osmanlı dövləti onları daha münbit ərazilərə köçürmüşdülər. Amma orada yaşayan azərbaycanlılar rusların və onların silahlandırdığı ermənilərin əli ilə qırılmışdılar. Mən onların toplu məzarlarını görmüşəm. Türklərin basdırıldığı toplu məzarlıqlar Avstriya, İtaliya mütəxəssislərinin iştirakı ilə açılıb. Şahidiyəm ki, həmin türklər hansı vəhşiliklə öldürülüblər. Baydenin kor gözü bunları görmür, amma erməni yalanına uyur. Çünki erməni Avropanın, Amerikanın, Rusiyanın işverənidir”.\nSabir Rüstəmxanlı deyib ki, Amerikanın ermənipərəst mövqeyi ilə Türkiyə heç nə itirmir:\n“Əksinə, mən düşünürəm ki, bu hadisnin müsbət tərəfləri də var. Hər il aprelin 24-də Amerikanın barmaq sirkələyərək, “soyqırımını dilə gətirəcəyik” hədə-qorxusu aradan qalxmış olar. Amerika elə hərəkət edirdi, eləbil dünyanın bütün problemləri Amerika prezidentlərinin dilindən asılıdır. Qoy desinlər, tanısınlar, bununla nə dəyişəcək ki?”\nDeputat “öz gözündə tiri görməyib, başqasının gözündə çöp axtaran” Amerikanın cavabını bu ifadələrlə verib:\n“Soyqırımı törədənlərin başında elə əsrlər əvvəl Amerika qitəsinə gələn xalqlar durur. Onlar qitəni ələ keçirən kimi yerli əhalini qırıblar. Qalanları da işsiz-gücsüz buraxıb, bütün vacib məqamlardan kənarda qoyublar.\n150 il bundan öncə ingilislər Avstraliyadakı aborigenləri adalara qovaraq, köklərini kəsdilər. Fransızlar Əl-Cəzairdə, Afrikanın digər bölgələrində milyondan artıq yerli əhalini öldürüblər. Çin uyğurlara qarşı, Rusiya Güney Qafqazdan Krıma qədər bütün Avrasiyada türk xalqlarına faciələr yaşadıb. Soyqırım budur. Böyük dövlətlər əvvəl özləri hesabat versinlər, bundan sonra başqalarından hesabat istəyərlər. Amerikanın atdığı siyasi addımdır, hüquqi tərəfinə gələndə bu, həmişə Türkiyənin xeyrinədir”.\nPrevious Bakıda fəhlə çoxmərtəbəli binadan yıxılaraq ölüb\nNext Böyük bir dövlətin başçısı gərək heç büdrəməsin : nə yeriyəndə, nə də danışanda!


Milli Məclisin deputatları bir qrup gənclə görüşüb\n29 Aprel 2022 17:49\nAprel ayının 29-da Yeni Azərbaycan Partiyası Biləsuvar rayon təşkilatında Milli Məclisin deputatları Ceyhun Məmmədov və Bəhruz Məhərrəmov partiyanın bir qrup gənc üzvləri ilə görüş keçirib.\nTədbiri giriş sözü ilə açan Milli Məclisin deputatı Bəhruz Məhərrəmov həmkarı Ceyhun Məmmədovu və gəncləri salamlayaraq qeyd edib ki, ümummilli lider Heydər Əliyevin əsasını qoyduğu və hazırda Azərbaycan Prezidenti İlham Əliyev tərəfindən uğurla davam etdirilən gənclər siyasətinin reallaşdırılması nəticəsində əldə edilən nailiyyətlərdəndir. B.Məhərrəmov Azərbaycanda gənclərlə maarifləndirmə işinin aparılmasının dövlət siyasətinin mühüm sahələrindən biri olduğunu söyləyib.\nTədbirdə çıxış edən Milli Məclisin deputatı Ceyhun Məmmədov gənclərin müasir Azərbaycan Respublikasının həyatında göstərdiyi qəhrəmanlıqlardan bəhs edib. O qeyd edib ki, gənclik böyük və tükənməz bir qüvvədir. Gənclər Vətənin işıqlı sabahı, nurlu gələcəyidir. Gəncliyin savadlı, dünyagörüşlü yüksək əxlaqlı, tərbiyəli və vətənpərvər ruhlu olması hər bir dövlət üçün vacibdir. Gənclər cəmiyyətin aparıcı təbəqəsidir. C.Məmmədov gənclərə öz həyat yolunda dair nümunələri qeyd etməklə, bildirdi ki, Yeni Azərbaycan Partiyasının və Azərbaycan Respublikasının gənclərə diqqəti və qayğısı yüksək səviyyədədir.\nDaha sonra rayon təşkilatının əməkdaşı Samir Ağayev çıxış edərək qonaqlara YAP Rayon təşkilatının sədri adından salamlayıb. Samir Ağayev qonaqlara partiyanın bir qrup gənc fəal üzvləri ilə bölüşdükləri dəyərli fikirlərinə görə minnətdarlığını bildirib.\nTədbirin yekununda iştirakçılarla xatirə şəkli çəkilib.


Ən yaxşı 10 bank - SİYAHI - BANK - Fins.az\nƏn yaxşı 10 bank - SİYAHI\nBankirlər arasında belə bir deyim var, dünyanı fırlanmağa banklar məcbur edir. Çünki banklar pulları idarə edir. Bəs dünyanı “fırlanmağa”məcbur edən banklar hansıdı?. Fins.az bu məsələyə aydınlıq gətirmək üçün tmn-ın hazırladığı dünyanın 10 ən zəngin banklarının siyahısını təqdim edir.\nAktivləri trilyon dollar\nİndustrial and Commercial Bank of China (İCBC)\nABŞ- Nyu York\nBöyük Britaniya -London\nİspaniya – Santander\nAvstraliya – Sidney\nİtau Unibanco Holding\nBraziliya San Paulo\nAdı çəkilən bankı ibarə heyətinin sədri Çeyan Çeyançindir. Hazırda Çin bankları dünyada ən böyük koorperasiyalar hesab olunur. Hər il Forbesdə çap olunan siyahıda Çin bankının adı dünya üzrə bank sektoru arasında liderlərdən olur. Bankın 70% Çin hökumətinə məxsusdur. ICBC 4.11 milyon koorperativ 282 milyon isə individual müştərilərə xidmət göstərir. 2016- cı ildə ICBC-nin gəliri 166,8 milyard dollar olub.\nBankın prezidenti Ceyms Daymon . Bankın 200 illik tarixi var. JP Morgan Chase & Co ABŞ bank sektorunun konqlemeratı hesab olunur. The Economist-in hesablamalarına görə bankın ümum daxili məhsulu 65 trilyon dollar təşkil edir.\nBankın rəhbəri Stüart Qulliverdi. Bank Avropanın ən böyük bank konqlemeratı hesab olunur. Bankın 85-dən çox ölkədə nümayəndəliyi var. 2016-cı ildə bankın gəlirləri 7.1 milyard dollar təşkil edib. HSBC berndinin qiyməti 20.7 milyard dollar təşkil edir.\nBankın prezidenti Nobuyuki Xiranodur. Mitsubishi UFJ Financial Group, Inc Yaponiyada MUFG kimi tanınır. Bank hazırda 400 milyon müştəriyə xidmət göstərir. Bankın 40 ölkədə filialı var.\nBankın rəhbəri Jan-Loran Bonnaffe-dir. BNP Paribas Avropada 4 daxili bazara malikdir. Bunlar Belçika Fransa İtaliya və Luksemburqdu. BNP Paribas Asiyanın bank bazarında da böyük pay sahibidir. Bank bu bazarda 3 il ərzində gəlirlərini 65% artıra bilib.\nBankın prezidenti Devid Makkeydi. Bankın 16 milyondan çox müştərisi var. 150 ildən çox tarixə malik olan bankda ilk qadın işçi 1902-ci ildə olub. Hazırda bankın işçilərinin 72% qadınlar təşkil edir.\nBankın rəhbəri Xose Alvaresdi. Bankın nüfuz dairəsi daha çox Almaniya Böyük Britaniya İspaniya və Latın Amerikası ölkələrindədir. Bankın 14700 filialı var və bu filiallar 100 milyon müştəriyə xidmət göstərir.\nBankın rəhbəri Ayen Narevdi. Bankın biznes nüfuzu daha çox Böyük Britaniya Avstraliya Yeni Zelandiya Fidci və Asiya ölkələridir.\nAdı çəkilən bankın təkcə İsveçrədə 300 filialı var. Bundan başqa 54 ölkədə filialı var. Bank 143 milyon müştəriyə xidmət göstərir.\nBankın 21 ölkədə filialı var. Bankın Braziliyada və başqa ölkələrdə 32 min müştəri məntəqəsi, 5 mindən çox bank filialı və 46 min bankomatı var. Bankın mobil xidmətlərindən hər 3.5 milyondan çox adam istifadə edir.


İNTİHARLAR ARTIR, AİLƏLƏR DAĞILIR - KREDİTƏ GÖRƏ GƏRGİNLİK\nNatiq Cəfərli: "Kredit hər ailəyə təsir edəcək problemə çevrilib. Bu da intiharlar, ailələrin dağılması, sosial vəziyyət, yaşam səviyyəsinin aşağı düşməsi ilə bağlı problemlər artır"\n"Kreditlərlə bağlı banklar və müştərilər arasındakı problemlər artıq kritik həddə çatıb”.\nBunu Sherg.az-a borca görə intihar edənlərin artmasına münasibət bildirərkən iqtisadçı-ekspert Natiq Cəfərli deyib. O xatırladıb ki, ölkədə təqribən 2 milyona yaxın insanın kredit borcu var:\n"Hətta az qala o qədər insan müxtəlif kredit müqavilələrində zamin kimi çıxış edir. Kredit hər ailəyə təsir edəcək problemə çevrilib. Bu da intiharlar, ailələrin dağılması, sosial vəziyyət, yaşam səviyyəsinin aşağı düşməsi ilə bağlı problemlər artır. Nəticə etibarı ilə intiharların da sayının artdığını müşahidə edirik. Təəssüf ki, problemlə bağlı ciddi addımlar hələ də atılmır. Beynəlxalq Bankla bağlı proseslərdə gördük ki, hökumət istəyəndə vətəndaşlara kömək edə bilir. 10 milyard manata yaxın problemli kreditlər Beynəlxalq Bankdan demək olar silindi.\nÜmumilikdə, əhali ilə bağlı belə qərarların verilməsi uzun müddətdir gecikdirilir. Çünki devalvasiyadan sonra dollarla olan kreditlərin həcmi və faizləri artdığına görə, əhali az qala götürdüyü kreditin 3 qatını qaytarmalı oldu. Buna isə insanların gücü çatmır, gəlirləri də azalıb. Bu isə borcların qaytarılmayacağına daha çox əminlik yaradır. Dövlətin müdaxiləsi və dəstəyi olmasa, problem həllini tapmayacaq. Məsuliyyət bölgüsü gərəkli olsa da hələlik bütün məsuliyyət vətəndaşların üzərindədir. Problemli kreditlər vətəndaşın, bankın və dövlətin arasında 3 yerə bölünməlidir ki, ilkin mərhələdə məsələnin həlli ilə bağlı müsbət addımlar olsun. Problemlərin həlli uzandıqca, həm ailələrdə, həm də ümumi cəmiyyətdə gərginliyin artmasına səbəb olur. Müvafiq komissiya qurulmalı, təkliflər hazırlanmalı və dövlət tərəfindən qəbul olunmalıdır ki, problemli kreditlərlə bağlı məsələlərin son həddə çatdırılmasının qarşısı alınsın”.\nQeyd edək ki, Maştağa qəsəbəsində 1967-ci il təvəllüdlü Cabbarov Lütfəli Ağəli oğlu sol qolunu ülgüclə kəsərək canına qəsd edib. Nəticədə çoxlu qan itirən kişi dünyasını dəyişib. İntihara səbəb kimi mərhumun xeyli borcunun olması göstərilir.


Bakıda və rayonlarda yağış yağacaq – Sabahın hava proqnozu açıqlandı\n25 Noyabr 2018 - 15:52\nNoyabrın 26-da Bakıda və Abşeronyarımadasında havanın dəyişkən buludlu olacağı, arabir tutulacağı, gecə və səhər bəzi yerlərdə çiskinli yağış yağacağı, gündüz əsasən yağmursuz keçəcəyi gözlənilir. Şimal-qərb küləyi əsəcək. Havanın temperaturu gecə 6-8°, gündüz 9-12° isti təşkil edəcək.\nStrateq.az ETSN-ə istinadən bildirir ki, sabah Naxçıvan Muxtar Respublikasında hava əsasən yağmursuz olacaq, cənub-qərb küləyi əsəcək. Havanın temperaturunun gecə 3 şaxtadan 2°-dək isti, gündüz 8-13° isti təşkil edəcəyi ehtimal olunur.